text:
Musoso 101: Jezú A Mu Jibha
TALA o kima kiaiibha kia mu bhita! Jezú ua mu fuá. Ene a mu phaphela ku taka. O jipheleku a ji phaphela ku maku ni ku inama. Mukonda diahi muthu u mesena ku bhanga kiki kua Jezú?
Kia bhitile mukonda kua kexile athu a zembele Jezú. Uejiia se a nanhi? Mukuá, uexile Satanaji o Diabhu, o anju iaiibha. Muéne ua bhangesa Adá ni Eva ku bhukumukina Jihova. Satanaji, muéne ué ua tumina o jinguma ja Jezú ku bhanga o kima kiki kiaiibha.
Ande dia ku phaphela Jezú ku taka, o jinguma jê ja mu bhangele kiá, ima iaiibha. Ua lembalala kioso kiendele mu jaludim ia Ngetesemane ia a mu ambatele? A nanhi exile o jinguma jiji? Ene exile atuameni a jingeleja. Kienhiki, ndoko tu tale se ihi ia bhiti-phe.
Kioso atuameni a jingeleja kiambatele Jezú, o jipoxolo a lengele. Ene a xisa Jezú ubheka ni jinguma, mukonda ene akexile ni uôma. Maji o jipoxolo, Phetele ni Nzuá kendele dikanga. Ene a kaiela Jezú ku dima, phala ku mona se ihi ieji bhita ni Jezú.
Akunji a jingeleja ambatele Jezú ku muadiakimi Hana, o dikota dia akunji. O mundu ki u kexile-ku mu thembu iavulu. Ambata Jezú mu dibhata dia Kaiafa, uexile o mukunji ua dikota. Atuameni avulu a jingeleja endele ué mu dibhata diê.
Mu dibhata dia Kaiafa, ene a mu fundisa. A bheka athu phala ku tanga makutu alungu ni Jezú. O atuameni oso a jingeleja exi: ‘Jezú ua tokala kufuá.’ Kienhiki, ene a mu te mate mu pholo, ni a mu bhana jihuxi.
Kioso ki kia kexile mu bhita, Phetele uakexile bhu kanga. Uexile usuku ua mbambi, kienhiki athu a uikile túbhia. Kioso kia kexile mu kuôta, o selevende ia kilumba ua mono Phetele, iu uixi: ‘O diiala didi uakexile ué ni Jezú.’
Phetele ua tambuijila. ‘Kana, eme ki nga kexile nê!’
Mu veji jitatu athu a zuela kua Phetele kuma muéne uakexile ni Jezú. Maji Phetele uixi mu veji jitatu, makutu. Phetele ua ditunu dingi, mu veji ia katatu, Jezú u sakuka iu ua mu mono. Kienhiki, Phetele ua diela kiavulu mu ku tanga makutu, iu ua tundu bhu kanga ni kudila.
Ki kuákie, kia Sesa, o akunji a jingeleja ambata Jezú mu kididi kia ku fundisa. Bhenhobho, ene a zuela se ihi ia-nda mu bhanga. Kienhiki, a mu ambata kua Ponsiu Pilatu, o nguvulu ia mbanza ia Judeia.
Akunji ambela Pilatu, ‘Iú muthu uaiibha.’ ‘Muéne ua tokala ku mu jibha.’ Kia zubha ku ibhuidisa Jezú, Pilatu uixi: ‘Eme ki nga mon’ami kituxi kia te muéne.’ Kienhiki, Pilatu ua tumikisa Jezú kua Helode Antipa. Helode o nguvulu ia Ngalileia, uakexile mu Jeluzaleme. Helode ka muene kikuma kua Jezú kia bhingile ku mu jibha, kienhiki muéne ua mu vutukisa kua Pilatu.
Pilatu ua mesene kueha Jezú. Maji o jinguma ja Jezú a bhingile phala kueha muthu uéngi bhu kididi kiê. O diiala diexile o muii Balaba. Kiexile kiá mu kaxaxi ka kizuua, inga Pilatu uambata Jezú bhu kanga. Muéne uambela o mundu: ‘Talenu! O sobha ienu!’ Akunji a dikola: ‘Mu ambatenu! Mu jibhienu! Mu jibhienu!’ Kienhiki, Pilatu uehela Balaba, ene ambata Jezú phala ku mu jibha.
Kia Sesa, mu kaxaxi ka kizuua, Jezú a mu phaphela ku taka. Tu tena ku mu mona mu fikula, maji kala mbandu ia Jezú kua kexile kifumbe, a a tele ué ku taka phala kufuá. Ande dia Jezú kufuá, kifumbe kia mukuá uixi: ‘Ngi lembalale kioso ki ua-nda bokona mu utuminu uê.’ Kienhiki, Jezú ua tambuijila: ‘Nga mu ku kanena kuma, ua-nda kala n’eme mu Palaízu.’
O kikanenu kiki kia uabha, ki kiene? O palaízu ia zuela Jezú ua ijiia? O palaízu ia bhangele Nzambi mu dimatekenu, ia kexile kuebhi? Ia kexile mu ixi. Kioso Jezú kia-nda kala sobha mu diulu, muéne ua-nda bheka o diiala didi ku muenhu phala ku kala mu Palaízu iobhe mu ixi. Ki tua tokala ku sanguluka ni maka enhá?
Matesu 26:57-75; 27:1-50; Luka 22:54-71; 23:1-49; Nzuá 18:12-40; 19:1-30.
Ibhuidisu
- Nanhi uexile o mukuá kikuma ku u fuilu ua Jezú?
- Ihi ia bhangele o jipoxolo kioso o atuameni a jingeleja kiambatele Jezú?
- Ihi ia bhitile mu dibhata dia Kaiafa, o mukunji ua dikota?
- Mukonda diahi Phetele ua tundile ni ku didila?
- Kioso kia vutuka ni Jezú kua Pilatu, ihi ia kexile mu dikola o akunji a dikota?
- Ihi ia bhitile ni Jezú kia Sesa mu ngoloxi, ni kikanenu kiahi kia bhangele ku kifumbe uakexile mu taka bhu mbandu iê?
- Kuebhi kua-nda kala o Palaízu ia zuelele Jezú?
Ibhuidisu ia mukua
- Tanga Matesu 26:57-75.
Kiebhi o adiakimi a kiônge kia dikota kia Jijudé edikisa kuma akexile ni mixima iaiibha? (Mat. 26:59, 67, 68)
- Tanga Matesu 27:1-50.
Mukonda diahi tu tena ku zuela kuma o ku diela kua Juda ki kuexile kua kidi? (Mat. 27:3, 4; Marku 3:29; 14:21; 2 Kol. 7:10, 11)
- Tanga Luka 22:54-71.
Disá diahi di tu dilonga kioso Phetele kia ditunine Jezú mu usuku kia mu kutile ni kia mu ambatele mu kaleia? (Luka 22:60-62; Mat. 26:31-35; 1 Kol. 10:12)
- Tanga Luka 23:1-49.
Ihi ia bhangele Jezú mu ima ioso iaiibha ia bhitile na-iu, ni ihi i tu dilonga ni íii? (Luka 23:33, 34; Lom. 12:17-19; 1 Phe. 2:23)
- Tanga Nzuá 18:12-40.
Sumbala Phetele uakexile ni uôma ua athu mu kithangana kieniókio, ihi idikisa kuma muéne ua kituka poxolo iambote? (Nzuá 18:25-27; 1 Kol. 4:2; 1 Phe. 3:14, 15; 5:8, 9)
- Tanga Nzuá 19:1-30.
Kiebhi kiedikisa Jezú kuma uakexile ni ukexilu uambote ua lungu ni jimbote? (Nzuá 2:1, 2, 9, 10; 19:23, 24; Mat. 6:31, 32; 8:20)
Kiebhi kiedikisa o izuelelu ia sukina ia Jezú kuma muéne ua zokela o utuminu ua Jihova? (Nzuá 16:33; 19:30; 2 Phe. 3:14; 1 Nzuá 5:4)


c: text/html

text:
Disá 14
O Utuminu Ua-nda Tumina o Ixi Ioso
Uejiia se Unguvulu uebhi u tua mu zuela?— Kiene muene, o Utuminu ua Nzambi, o Utuminu ua-nda bhangesa dingi o ixi ku kala palaízu. Ua mesena kuijiia dingi ia lungu ni Utuminu iú?—
O utuminu uoso ua tokala u kala ni sobha. O sobha u tumina o athu mu ixi iê. Eie uejiia se nanhi o Sobha ia Utuminu ua Nzambi?— Jezú Kristu. Muéne uene ku diulu. Kua kambe ngó, muéne ua-nda kala Sobha ia athu oso mu ixi! O kuila tua-nda sanguluka kioso Jezú kia-nda kala Sobha ia ixi ioso?—
Ihi i ua kingila mu Palaízu?
Tua-nda zediua kiavulu! Mu Palaízu, o athu ka-nda bhânga dingi, ka-nda lua dingi ita. O athu oso a-nda di zola. Se-ku muthu ua-nda kata, mba kufuá. O ifofo ia-nda mona, o axilu a-nda kuívua, oso ka mu tena kuenda lelu, a-nda tuka-tuka. Kua-nda kala kudia kuavulu phala o athu enioso. O iama ia-nda di bhana kiambote mudiâ, a-nda kala ué makamba metu. O athu afú kiá, a-nda vutuka ku muenhu. Athu avulu u ua di longo mu kadivulu kaka, kála Bebeka, Lahaba, Davidi, ni Elija, a-nda vutuka ué ku muenhu! Ua mesena ku a ejiia kioso kia-nda vutuka ku muenhu?—
Jihova ua ku zolo, ua mesena kuila eie u zediua. Se u suluka mu ku di longa ia lungu ni Jihova ni ku mu belesela, ua-nda kala ni muenhu ua kalelaku mu palaízu ia iuka! Kiki kiene ki ua mesena?—
TANGA MU BIBIDIA IÊ
Izaia 2:4; 11:6-9; 25:8; 33:24; 35:5, 6
Nzuá 5:28, 29; 17:3

robotstxt: allowed

filter: keep


text:
Musoso 22: Zuze a mu Takula mu Kaleia
ZUZE uakexile ngó ni 17 dia mivu kioso kia mu ambatele ku Ijitu. Kuenhoko, a mu sumbisa ku diiala a mu ixana Potifale. Potifale uakexile mu kalakalela sobha ia Ijitu, a mu ixana Falaó.
Zuze ua kalakalele kiavulu phala o ngana iê Potifale. Kienhiki, kioso Zuze kia kulu, Potifale ua mu tumina ku tambula konda ia dibhata diê dioso. Mukonda diahi-phe, tua mu mona Zuze mu kaleia? Mukonda dia muhatu a Potifale.
Zuze ua kulu, iú uexile diiala dia uabha, o muhatu a Potifale ua mesenene ku zeka nê. Maji Zuze uejidile kuma kiki kituxi, ka mesenene ku ki bhanga. Kienhiki, o muhatu a potifale ua dizangalele kiavulu. Mu kienhiki, kioso o muadi uê kia bhixila kubhata, muéne ua mu tangela makutu, uixi: ‘Zuze iú muthu uaiibha, ua mesene ku zeka ni’me!’ Potifale uévu muhatu’ê, iu ua dizangala kiavulu ni Zuze. Kienhiki, ua mu takula mu kaleia.
O mulangidi ua kaleia ua mono kuma Zuze diiala dia mbote. Kienhiki ua mu tumina ku tambula konda ia jipelêzu joso. Mu suluka, Falaó ua dizangalele ni kopelu, ni padelu iê, iu ua a takula mu kaleia. Saí usuku, ene kiiadi a lotele nzoji, maji kejidile o kijimbuluilu kia jinzoji jâ. Mu kizuua kia mukuá Zuze uixi: ‘Ngi tangelenu o nzoji jenu.’ Anga, kioso kia mu tangela, Zuze ni kikuatekesu kia Nzambi, ua a lomboluele o kijimbuluilu kia nzoji jâ.
Zuze uixi kua kopelu: ‘Mu izuua itatu ua-nda tunda mu kaleia, ua-nda kala dingi kopelu ia Falaó.’ Mbe, Zuze uixi dingi: ‘Kioso ki ua-nda tunda mu kaleia, ua ka tangela Falaó maka alungu ni’me, ni u ngi kuatekesa ku tunda mu kididi kiki.’ Maji kua padelu, Zuze uixi: ‘Mu izuua itatu, Falaó ua-nda ku batula o mútue.’
Kioso kia bhiti izuua itatu, kia bhiti muene kala kia zuelele Zuze. Falaó ua tumine muene ku batula o mútue ua padelu. O kopelu-phe ua tundu mu kaleia iu uakexile dingi mu sidivila o sobha. Maji o kopelu ua jimbie Zuze! Muéne ka tangele Falaó o maka alungu ni muéne, kienhiki Zuze ua xala mu kaleia.
Dimatekenu 39:1-23; 40:1-23.
Ibhuidisu
- Mivu ikuxi ia kexile na-iu Zuze kioso kia mu ambatele mu Ijitu? Ihi ia bhitile kioso kia bhixila kuenhoko?
- Mukonda diahi Zuze a mu takula mu kaleia?
- Mu kaleia Zuze a mu bhana kikalakalu kiahi?
- Mu kaleia ihi ia bhange Zuze ku kopelu ni padelu ia Falaó?
- Ihi ia bhitile kioso o kopelu kia tundu mu kaleia?
Ibhuidisu ia mukua
- Tanga Dimatekenu 39:1-23.
Ihi ia bhangesa Zuze ku lenga o muhatu ua Potifale, se ki kua kexile lua kitumu kia Nzambi kiambele kuma kuta phanda kituxi? (Dim. 2:24; 20:3; 39:9)
- Tanga Dimatekenu 40:1-23.
Lombolola o nzoji ia kopelu ni kijimbuluilu kia bhele Jihova kua Zuze. (Dim. 40:9-13)
Nzoji iahi ia lotele o padelu, ni nzoji íii ia lombolola ihi? (Dim. 40:16-19)
Mu lelu, kiebhi o selevende ia fiiele ia dimuka, a kaiela o phangu ia Zuze? (Dim. 40:8; Jisá. 36:9; Nzuá 17:17; Ikalakalu 17:2, 3)
Kiebhi o divulu dia Dimatekenu 40:20, di tu kuatekesa ku mona se mukonda diahi o Jikidistá ka bhange ji fesa ja mivu ia uvualukilu? (Ndo. 7:1; Mar 6:21-28)


text:
KIBATULU DIVUA
O Kuila Tuala “mu Izuua Isukidila-ku”?
Ima iahi ia tange o Bibidia ieji bhita mu izuua isukidila-ku?
Ihi izuela o Maka a Nzambi ia lungu ni kiebhi kieji kala athu mu izuua ietu?
Ima iahi iambote ia zuela o Bibidia ia lungu ni izuua ietu?
KIOSO ki u mona mu mutelembe ua izunzumbia, nange u dibhula, ‘O ngongo íii ia-nda sukila katé kuebhi?’ Kuene mu bhita ima ia iibha sé ku i kingila, sé ko muthu uejiia se kiebhi kia-nda kala o kizuua kia mukuá. (Tiiaku 4:14) Maji mu kidi Jihova uejiia o ima ia-nda bhita ku hádia. (Izaia 46:10) M’ukulu, o Kizuelu kiê mu Bibidia kia tangele kiá o ima ia iibha ia mu bhita, ni ima iambote ué ia-nda bhita ku hádia.
2 Jezú Kristu ua zuela kuma o Utuminu ua Nzambi ua-nda zubha o kuiibha kuoso mu ixi, anga o ixi ua-nda i kitula palaízu. (Luka 4:43) O athu a mesene kuijiia se thembu kuxi ieji kuíza o Utuminu. Mu kidi, o maxibulu a Jezú a mu ibhuidisa: “Tu tangele, ima iíi mba ia kà bhita thembu kuxi? Kijimbuete kiê kiahi, kia kutukuluka kué, ni kia dizubhilu dia mundu?” (Matesu 24:3) Jezú ua tambuijila kuma, Jihova Nzambi ngó uejiia o thembu ia-nda bhixila o dizubhilu dia mundu. (Matesu 24:36) Maji Jezú ua a tangela o ima ieji bhita mu ixi, ande dia Utuminu ku bheka o kutululuka mu ngongo. Ima ioso ia tange muéne, ia mu bhita lelu!
3 Ande dia ku di longa o ima ia lungu ni “dizubhilu dia mundu”, tua-nda di longa hanji ia lungu ni ita ia bhiti ku diulu, se ku i mona kua athu mu ixi. O ita íii ia bhiti ku diulu, i tu tokala.
KUA BHITI ITA KU DIULU
4 O kibatulu ku dima kia divulu didi, kia jimbulula kuma Jezú Kristu ua kituka Sobha ku diulu ku muvu ua 1914. (Daniiele 7:13, 14) Mu kithangana kieniókio kioso Jezú kia mu bhana o Utuminu, muéne ua bhange kima. O Bibidia izuela: “Mu diulu anga mu kala ita. Mingedi [dijina dia mukuá dia Jezú] ni ji-anju jê a lua ita ni mudikixi, [Satanaji o Diabhu] o mudikixi anga u lua ue kumoxi ni ji-anju jê.”* Satanaji ni ji-anju jê jaiibha o madimonho, ka nganhala o ita, kienhiki a a lundumuina mu ngongo. O an’a Nzambi-phe, a sangulukile mukonda Satanaji ni madimonho mê a a kaie. Athu mu ngongo ka sangulukile. Mukonda o Bibidia ia tange: “Lamba dienu mu ngongo…Mukonda Diabhu ua mi tulukila, ni njinda iavulu, kuma muène uejiia kuila o thembu iê ia butu kia.”—Dijingunuinu 12:7, 9, 12.
5 Tala se ihi ia bheka o ita ia bhiti ku diulu. Mu njinda iê Satanaji ueji bheka ibhidi iavulu mu ixi. Kála ki tua-nda di longa, tuala mu izuua ia mu bhita o ibhidi íii. Maji o ibhidi íii ki ia-nda nangena-mu—“o thembu iê ia butu kia.” Katé ué Satanaji ua k’jiia. O Bibidia ixana o izuua íii kála “izuua isukidila-ku.” (2 Timote 3:1) Ki tua tokala ku sanguluka mu kuijiia kuma Nzambi ua-nda zubha o ukexilu uaiibha ua Diabhu mu ngongo! Tua-nda di longa hanji ima iavulu ia lungu ni izuua isukidila-ku ia tange o Bibidia iene mu bhita lelu. Kiki kilondekesa kuila tuala mu izuua ia sukidila-ku, ni kuila o Utuminu ua Nzambi ua-nda bheka o muenhu ua kalelaku ni mabesá kua ió a zolo Jihova. Kia dianga tua-nda di longa ijimbuete iuana iambe Jezú kuma ieji bhita mu thembu ietu.
IZULUKUTU IA BETA-KOTA MU IZUUA ISUKIDILA-KU
6“Mbata akua’xi imoxi a kà di kuata ni akua’xi iamukuá; kilômbo kia kà balukila kilômbo kiamukuá.” (Matesu 24:7) Mazunda ni mazunda a athu afú mu ita mu mivu ia bhiti. Saí diiala mukua musoso mukua Britaniku ua soneka: “O 20 a hama exile mivu ia ufumbe.…O mivu íii iexile o mivu ia bhiti dingi o ita, mivu ia mukua ndenge.” Kála kia zuela o Worldwatch Institute (xikola): “Athu afú mu ita tundé mu muvu ua 1900, katé mu muvu ua 2000 a beta-kota, o afú mu ita tundé mu K.K. (kithangana kia Kristu) katé mu muvu 1899 ndenge.” Mazunda ni mazunda athu afú, mukonda dia ita tundé mu muvu ua 1914. Né muene tuejiia o ndolo ia ku funda o ndandu i tua zolo, ki tu tena ku sokesa ni jindolo jiji, ja mazunda a mivu ni mivu ia mu bhua.
7“Kua kà kala nzala.” (Matesu 24:7) O alongixi a zuela kuma o idima ia dimendala kiavulu mu 30 a mivu a bhiti. Né kiki, o kudia kuene mu kamba, mukonda athu avulu kala ni kitadi kia ku sumba o kudia. Athu avulu ene mu kala ni nzala. Kala ni mábhia phala kudima. Saí athu mu jixi ja mukuá, kala ni kitadi kia ku sumba o kudia izuua ioso. Kienhiki, athu iâ ene mu bhita ni nzala. O (Organização Mundial da Saúde) ia zuela kuma o ku zetuka kuene mu jibha midi itanu ia ana-ndenge mu muvu umoxi ngó.
8“Oxi ia-ndu tunguta kiavulu.” (Luka 21:11) Kia lungu ni U.S. Geological Survey, tundé mu muvu ua 1914 mua bhiti kiá 17 dia itungutilu ku muvu, iene mu bula jinzo ni ku jikula o mavu. Kiki-phe mu mivu ioso kuene mu kala itungutilu iene mu bula ndumba ia jisabhalalu. Ia mukuá ixi: “O itungutilu ia jibha hama ni mazunda ia athu mu 100 ia mivu ia bhiti, o mala a unjimu a sosola ngó bhofele o kalunga.”
9“Ku bhita…mabhebhu.” (Luka 21:11) Sumbala o kuijiia kua jimesene ia ku saka o mauhaxi kua mu banda, o mauhaxi o’kulu ni mauhaxi a lelu a talesa hadi iavulu ku athu. Saí njimbu uambe kuma 20 a uhaxi a ejiia kiambote ku mundu uoso—kála kikohonu, dibhuabhua, ni kabhualala—ene mu vula dingi mu izuua ietu, kienhiki mauhaxi a mukuá a bhonzo ku a saka. Mu kidi, kua moneka dingi 30 a mauhaxi. A mukuá kévu milongo, ene mu jibha athu.
O UKEXILU UA IIBHA UA ATHU MU IZUUA ISUKIDILA-KU
10 O Bibidia ki i tanga ngó o ima ia mu bhita mu ngongo, izuela ué kuma mu izuua isukidila-ku o athu eji kala ni ukexilu ua iibha. O poxolo Phaulu ua tange kiebhi kieji kala athu mu izuua isukidila-ku. Mu divulu dia 2 Timote 3:1-5, tu tange: “Mu izuua isukidila-ku kuanda kuiza jithembu jabhonzo.” Phaulu uambe kuma athu eji kala kiki:
- athu a ka kala azodi a ene ngó
- azodi a kitadi
- a xibhaka o jitata
- a kamba kisakidilu
- sé henda ia muthu
- keji kufikisa jihanji
- a ka kala kála iama ia muxitu
- azodi a jivondadi jâ, ki azodi a Nzambi kana
- Ku kanga a kuata kídifua kala kia ku xila Nzambi, maji ki kalakala o kutena kua Nzambi-phe a ditunu-kiu
11 Tuene mu mona athu kála iâ mu mbanza ietu? Kiene, tuene mu mona. Athu avulu ala ni ukexilu ua iibha. Kiki kilondekesa kuma kua kambe ngó bhofele, Nzambi ua-nda kua buika, kala kizuela o Bibidia: “Sumbala abhukumuka a fuafua muene kala iangu, abhanga o ima ia mangonha u sanga a benha; maji sai bhoso bhua buidila kumoxi, aia muene nzaká!”—Jisálamu 92:7.
IZULUKUTU IAMBOTE!
12 Mu izuua isukidila-ku kuezala muene ni malamba avulu, kála kia zuela o Bibidia. Sumbala o ngongo íii iezala ni malamba, maji kuene mu bhita izulukutu iambote mu kaxaxi ka abhezi a Jihova.
13O kuijiia-phe kua k’àia ni ku dibandekeza,” kála kia tange o Bibidia mu divulu dia Daniiele. Thembu kuxi ki kieji bhita? Kieji bhita katé “bhua kà suka o thembu.” (Daniiele 12:4) Tundé ku 1914, Jihova uene mu kuatekesa athu a mesena ku mu sidivila, mu kuijiia kiambote o ilongesu ia Bibidia. Ene a zolo ku di longa o kidi kia lungu ni dijina dia Nzambi ni kikanenu kiê, kia lungu ni sata ia Jezú Kristu ni ukexilu ua athu afú, ni difukunukinu. O abhezi a Jihova a di longa ué ku kala ni ukexilu uambote u bhekela kijingu kua Nzambi. Ene a di longa ué se Utuminu ua Nzambi ihi, ni ihi ia-nda bhanga phala ku zubha o maka oso mu ixi. Ihi ia bhanga ni ilongesu íii? O kibhuidisu kiki ki bhangesa kuila tu di longa dingi ia lungu ni kikanenu kia kamúkua kia mu dikumbidila mu izuua isukidila-ku.
14“O Njimbu iíi Iambote ia Utuminu ua Nzambi, ia bhingi ku i tula mu ngongo ioso,” Jezú Kristu uambe mu kikanenu kiê kia lungu “ni dizubhilu dia mundu.” (Matesu 24:3, 14) Mu ngongo ioso, o njimbu iambote ia Utuminu—o Utuminu uebhi, ihi ia-nda bhanga, ni kiebhi ki tu tena ku tambula o mabesá mê—ia mu boka mu 230 a jixi ni mu 400 a mazui. Jimidi ja Jimbangi ja Jihova a mu boka ni ku suína kuoso o njimbu iambote ia Utuminu. Ene a tundu mu “ifuxi ioso, ni mu miji ioso, ni mu madiembu moso, ni mu madimi moso.” (Dijingunuinu 7:9) O Jimbangi ene mu longa o Bibidia, ku jimidi ja athu a mesena kuijiia se mu kidi ihi i longa o Bibidia. Iá madiuanu a dikota a kikanenu ene mu dikumbidila, bhenge-bhenge tundé kia zuela Jezú kuma o Jikidistá ja kidi, eji ‘kua zemba ku mundu uoso.’—Luka 21:17.
IHI I UA-NDA BHANGA?
15 Tundé kia mateka ku dikumbidila o ikanenu ia Bibidia, eie ki u xikana kuma tuala mu izuua isukidila-ku? Kioso kia-nda zubha ku tula o njimbu íii iambote katé ku maxokololo, kála kia mesena Jihova “o dizubhilu” dia-nda kuíza. (Matesu 24:14) “O dizubhilu” dilombolola o kizuua kia-nda zubha Nzambi o kuiibha mu ixi. Phala ku buika oso a Mu bhukumukina, Jihova ua-nda tumina Jezú ni ji-anju jê. (2 Tesalonika 1:6-9) Satanaji ni madimonho mê ka-nda nganala dingi o ifuxi. Kienhiki, o Utuminu ua Nzambi u zediuisa oso a belesela o unguvulu uê uaiuka.—Dijingunuinu 20:1-3; 21:3-5.
16 Tuejiia kuma o mundu ua Satanaji ua zukama ku u buika, tua tokala ku dibhula, ‘Ihi i nga tokala ku bhanga?’ Kia uabha ku kolokota ku di longa ia lungu ni Jihova, ni itumu iê ko kuetu. (Nzuá 17:3) Kolokota ku di longa ia lungu ni ilongesu ia Bibidia. Kolokota ku dilunga ni athu akamúkua ene mu bhanga ué o vondadi ia Jihova. (Jihebeleu 10:24, 25) Bandekesa o kuijiia kua kidi kuene mu bhana Jihova Nzambi ku mundu uoso, bhanga ioso phala ku kala ni ídifua iambote ku muenhu uê, phala ku sangulukisa Nzambi.—Tiiaku 4:8.
17 Jezú uambe kuma athu avulu keji xikana kuma tuala mu izuua isukidila-ku. O kibuikilu kia athu a iibha kia-nda bhixila sé ene ku kijiia. Kála muii mu usuku, kia-nda tukumuisa athu avulu. (1 Tesalonika 5:2) Jezú ua dimuna: “Uila kia kexile mu izuua ia Noué, ni kia kà tukuluka Mon’a Muthu ue kiene. Mbata kia kexile mu izuu’omo, kioso dilúviu kiluua diza, a kala mu kúdia, a kala mu kúnua, ahatu ni mala a kala mu sakana, a bhana mu sakana, katé kizuua kia bokona Noué mu álaka. Kejidile kima katé dilúviu dia menha ki dia tula dí dia a kungulula ene oso. Ni kia kà tukuluka Mon’a Muthu ue kiene.”—Matesu 24:37-39.
18 Kienhiki, Jezú uambela o jingivuidi jê: “Alukenu-phe, ki mu di jimbe! Mixima ienu ni i biluke ia neme ni kúdia jifesa, ni kunua uhôlua, ni makubhindama ma muenhu iú, kizuua kiókio ni ki mi tukumuise kala mubhetu. Mukonda kizuua kiki, kiene ki kia-nda kuiza kala mubhetu ku thandu dia oso a tungu mu ngongo. Uila kiki, di langienu-phe ithangana ioso, ni kudionda mu kusamba, phala mu tene kubhuluka ku ima ioso iíi, ni kuimana nzànza bhu pholo ia Mon’a Muthu.” (Luka 21:34-36) Tua tokala ku xikana o milongi ia Jezú. Mukonda diahi? Mukonda oso a a zolo kua Jihova Nzambi ni kua “Mon’a Muthu,” Jezú Kristu, a kingila kua bhulula ku dizubhilu dia mundu ua Satanaji, phala a kale ku mundu ubhe ua zukama!—Nzuá 3:16; 2 Phetele 3:13.
IHI I LONGA O BIBIDIA
- O izuua isukidila-ku a i tange kuma kueji kala ita, nzala, kutunguta, ni mabhebhu.—Matesu 24:7; Luka 21:11.
- Mu izuua isukidila-ku, athu a ka kala azodi a ene ngó, ia kitadi, ni azodi a jivondadi jâ, maji ki azodi a Nzambi kana. —2 Timote 3:1-5.
- Mu izuua isukidila-ku, o njimbu iambote ia Utuminu ua Nzambi, ia bhingi ku itula mu ngongo ioso.—Matesu 24:14.
* Phala kuijiia dingi kuma Mingedi, o dijina dia mukuá dia Jezú Kristu, tanga o Kibandekesu
Ibhuidisu
1. Kuebhi ku tu tena ku di longa ia lungu ni hádia?
2, 3. Ihi iebhula o maxibulu kua Jezú, ni kiebhi muéne kia a tambuijila?
4, 5. (a) Ihi ia bhiti ku diulu kioso Jezú kia mu bhana o uSobha? (b) Kála ki dikisa o divulu dia Dijingunuinu 12:12, ihi ia bheka o ita ia bhiti ku diulu?
6, 7. Kiebhi kiene mu di kumbidila o izuelelu ia Jezú ia lungu ni nzala, ni ita mu izuua ietu?
8, 9. Ihi ilondekesa kuma o kikanenu kia Jezú kia lungu ni itungutilu ni mabhebhu iene mu dikumbidila?
10. Ukexilu uahi ua athu izuela o divulu dia 2 Timote 3:1-5 i ua mu mona lelu kua athu?
11. Kiebhi o divulu dia Jisálamu 92:7, dilondekesa ihi ia-nda bhita ni athu abhukumuka?
12, 13. Kiebhi-phe o “kuijiia kua kidi” kua k’aia ni ku di bandekesa katé “bhua kà suka o thembu”?
14. Katé kuebhi kuene mu boka o njimbu iambote ia Utuminu lelu, ni a nanhi a mu i boka?
15. (a) Mukonda diahi eie u xikana kuma tuala mu izuua isukidila-ku? (b) Ihi ia-nda jimbulula “o dizubhilu” phala o jinguma ja Jihova, ni ió ene mu belesela o Utuminu ua Nzambi?
16. Ihi i ua tokala ku bhanga?
17. Mukonda diahi o kibuikilu kia athu a iibha ia-nda tukumuisa athu avulu?
18. Kudimuna kuahi kia Jezú tua tokala ku xikana?
DI LONGE DINGI
Bhinga n’a ku Longe o Bibidia sé ku Futa
Mukonda Diahi Tua Tokala ku di Longa o Bibidia?
O Bibidia i tambuijila o ibhuidisu ia beta-o-kota iene mu di bhanga mazunda ni mazunda a athu mu ngongo? Ua mesena ué?


text:
Mukonda Diahi Muene mu Boka Inzo ni Inzo?
Jezú ua tumina o maxibulu mê ‘ku bhanga maxibulu a athu a ifuxi ioso’ (Matesu 28: Kioso Jezú kiafú, o Jikidistá ja hama ia dianga, a suluka ni ku tula o njimbu iê ‘ku athu oso, inzo ni inzo.’ (Ikalakalu 5:42; 20:
Etu tuene mu kaiela ué o phangu ia Jikidistá ja dianga, ni kuijiia kuila ukexilu uambote ua ku sanga o athu.
DI LONGE DINGI
IBHUIDISU IENE MU BHANGA DINGI O ATHU
Vidiu: Kikalakalu kia Kuboka ku Mundu Uoso Kia Jimbangi ja Jihova
Tala se mukonda diahi ene mu ngastala mazunda ni mazunda a ji ola ni ku boka mu ji hama ni ji hama ja madimi.


text:
O BIBIDIA I LUNGULULA O UKEXILU UA ATHU
Ng’exile Ngi Muthu Uaiibha o Muxima ni Mukuâ Jinvunda
MUVU UA MU VUALA:1974
MUKUA:MEXICO
MUSOSO:MU UNZANGALA UÊ MUÉNE UEXILE KISUÉIA NI MUKUÂ JINVUNDA
MUSOSO UAMI: A ngi vualela ku Ciudad Mante, mu mbanza ia Tamaulipas ku ixi ia México, kididi kiambote.
O athu a tungu mu mbanza íii, athu ambote ala ni ukexilu ua kubhana. Maji mukonda dia jibandi, athu mu diembu akexile ni uôma uavulu.
A tu vuala tu kiuana, eme ngi mon’â ua kaiiadi mu mala dia mam’etu. O jitata jami a ngi batizala mu Ngeleja ia Katolika, mu kubhita thembu nga bhangele mbandu ku kibuka kia kuimba. Nga mesenene kubheza Nzambi, mukonda nga kexile ni uôma ua ku ngi fundisa ni ku ngi takula mu túbhia tua ifernu.
Kioso ki nga kexile ni kitanu kia mivu, tat’etu ua tu xisa. Kiki kia ngi bhekela ndolo ia dikota ku muxima. Tua mu zolele kiavulu, ki ngi kijidile se mukonda diahi tat’etu ua tu xisa. Mu kiki mam’etu ua bhingile kukalakala ola javulu phala kudikila o ibhindamu ietu.
Nga xisa o xikola eme nga dibundu ni akuetu a sungile-ku kiá mu kitala. Ene a ngi longo kuxinga, kunhana, kubuakula ni kubhânga. Kuma nga kexile ni ukexilu ua ku tumina akuetu, nga dilongo o bokisi ni maukexilu a mukuâ a kubhânga ni kuloza. Nga kituka ngi kisuéia. Nga kexile mu bhânga ithangana ioso, saí bhabha nga kexile mu mbomba manhinga avulu, ia akexile mu ngi buazeka mu ikoka kala ngi kimbi. Nga bhekela malamba avulu kua mam’etu kioso muéne kia kexile mu ngi sanga kala ngi kimbi, iu ua kexile mu ng’ambata ku inzo ia kusaka!
Kioso ki nga kexile ni 16 kia mivu, kamba diami dia undenge, Jorge, ua tu kundu ku bhata. Muéne ua tu’ambela kuila uexile Mbangi ia Jihova, iu ua mesenene ku tu tudila njimbu iambote. Ua mateka ku tu longa o kidi kiejidile ni kikuatekesu kia Bibidia. Ku muenhu uami uoso nuka ng’evuile o njimbu ioio. Nga sangulukile kiavulu mu kuijiia o dijina dia Nzambi ni vondadi iê. Mu kiki, Jorge ua tu bhingi phala ku tu longa o Bibidia. Etu tua xikina.
O BIBIDIA IA LUNGULULA O UKEXILU UA MUENHU UAMI: Muxima ua ngi tululukile kiavulu mu kuijiia o kidi kia lungu ni ifernu ia túbhia—kuila ki ulongelu ua Bibidia. (Jisálamu 146:4; Ndongixi 9:5)
Mu kuijiia o kidi kiki, ki ngi kexile dingi ni uôma ua Nzambi kuila ua-nda ngi takula mu túbhia. Maji nga mateka ku mu mona kála Tata ia henda ua mesena o mbote ia tuana tuê.
Kioso ki nga suluka mu kudilonga o Bibidia, nga mono kuila nga tokalele kulungulula o ukexilu ua muenhu uami. Nga tokalele kukala ngi muthu ua lenduka ni kueha o usuéia. O milongi i tu sanga mu divulu dia 1 Kolindo 15:33, ia ngi kuatekesa kiavulu. Iambe kuila o kudilunga ni athu aiibha “ku bolesa o ifua iambote.” Nga mono kuila, se nga mesenene kulungulula o ukexilu ua muenhu uami, nga tokalele kueha o ukamba ni athu akexile ni ukexilu uaiibha. Nga xisa o makamba mami okulu, eme nga mateka kudilunga ni jiphange mu kilunga kia Jikidistá—athu a batula o maka bhu kaxi ka itumu ia Bibidia, kana bhu kaxi ka jinvunda mba ka usuéia.
O mbandu ia mukuá ia Mikanda Ikôla ia ngi kuatekesa kiavulu, tu i sanga mu divulu dia Loma 12:17-19. dixi: ‘Kana kuvutula muthu uoso-uoso phulu mu phulu. . . . Se mua ki tena, kalenu ku paze ni athu oso; mvunda ki i tunde ko kuenu. Phange jami ki mu kale mù vutula phonzo ku muthu uoso-uoso, . . . kuma a ki soneka mu Mikanda Ikôla, exi: Phonzo ia ngi tokala eme ngi Jihova, eme-muène ngi futa.’ Ngeza mu kuijiia kuila, Jihova muéne ngó ua-nda zubha o kuiibha mu kithangana kia tokala. Bhofele-bhofele, nga lungulula o ukexilu uami uaiibha.
Saí kizuua m’usuku, mu kuvutuka kubhata, a ngi kuata ku jibandi. Nuka nga-nda jimba o kizuua kieniókio. O xefe ia ngi bhana home kudikunda iu ua mateka o kuzuela, “Dizokele!” Mu kithangana kieniókio, nga sambe kua Jihova, nga mu bhingi phala ku ngi kuatekesa kukolokota. Nga mesenene kiavulu ku mu vutula phonzo, maji mu veji dia kiki, nga’iami. Mu kizuua kia mukuá, nga disange ni xefe ioio ia jibandi, ua kexile ubheka uê. Njinda ia ngi kuatele, nga mesenene ku mu vutula phonzo, maji nga bhingi dingi kua Jihova ku muxima, phala ku ngi kuatekesa kulanga o njinda iami. Nga diuanene kiavulu, o munzangala uéza ko kuami, iu uambe: “Ngi loloke mu ioso i nga ku bhange mazá. Mu kidi, nga mesena ué kulungulula o ukexilu uami. Nga mesena kudilonga o Bibidia.” Nga sangulukile kiavulu mukonda nga tenene kulanga o njinda iami! Mukonda dia kiki, nga mateka ku mu longa o Bibidia.
O muiji uami ki u sulukile mu kudilonga o Bibidia. Maji eme nga solo kusuluka ni kudilonga o Bibidia, ki ng’ehela muthu mba kima kioso-kioso ku ngi fudisa. Ng’ejidile kuila o kudilunga izuua ioso ni mundu ua Nzambi, kueji saka o muxima uami, kueji ngi bhana ué o muiji u nga mesenene. Nga suluka mu kudilonga. Ku muvu ua 1991 a ngi batizala kála ngi Mbangi ia Jihova.
MABESÁ U NGA TAMBULA: Ng’exile ngi muthu uaiibha o muxima ni mukuâ jinvunda.
Maji o Mak’â Nzambi a lungulula o muenhu uami uoso. Lelu ngi tudila athu oso a mesena kuívua o njimbu ia Bibidia, o njimbu ia paze. Ngala ni ujitu ua dikota ua kukalakala kála ngi muboki ua thembu ioso mu 23 a mivu.
Nga kalakalele kiá mu filiiale ia Jimbangi ja Jihova ku ixi ia México. Muenhomo, nga disange ni Claudia, Kidistá, muhatu ua nguzu, mukalakadi, tua kazala ku muvu ua 1999. Ngi sakidila kiavulu Jihova mu ku ngi bhana muhatu uambote, ua fiiele!
Tua kalakala kumoxi mu kilunga kia mabubu ni maxilu ku ixi ia México, mu ku a kuatekesa kuijiia Jihova. Mu kubhita thembu, a tuixana phala kuia ku ixi ia Belize phala kulonga o Bibidia ku athu a tungu kuenhoko. Bhabha etu ki tu jimvuama kana, maji tuala ni imbamba ioso i tua bhindamena phala kusanguluka. Sé-ku kima kieji tu bhangesa kueha o ujitu iú.
Mu kubhita thembu, mam’etu ua mateka dingi kudilonga o Bibidia iá a mu batizala. Lelu o kota diami, muhatu’ê ni tuana tuê a kituka ué Jimbangi ja Jihova. Saí makamba mami okulu u nga a longo o njimbu ia Utuminu, lelu a mu sidivila uá Jihova.
Maji saí athu ku muiji uami áfu kiá, mukonda ka lungulula o ukexilu uâ ua usuéia. Se nga sulukile mu njíla ienióio, hinu nga fu ué. Ngi sakidila kiavulu Jihova mu ku ngi sunga mu kilunga kiê ni ku abhezi’ê, a ngi longo ni muanhu ni henda ioso kubelesela o itumu ia Bibidia ku muenhu uami.


text:
KIBATULU SAMBUADI
O Athu Áfu A-nda Vutuka Dingi ku Muenhu!
1-3. Kaleia kebhi mu tuala etu enioso, ni kiebhi Jihova kia-nda tu bhulula?
XINGANEKA kuila a ku balakala kubhita o muenhu ué uoso mu kaleia, sumbala kuatié kituxi. Kuale ni kidielelu kuila hádia ua-nda tunda mu kaleia. Eie ku tena ku bhanga kima phala kudizokela. Maji bhenhobho, bhu moneka muthu uala ni kutena kua ku kubhulula, muéne u ku kanena kuila ua-nda ku kuatekesa! Kiebhi ki ueji divuá?
2 Etu tuala mu kaleia ka kalunga. Ki tu tena ku bhanga kima, ki tu tena kulenga. Maji Jihova uala ni kutena kua ku tu bhulula ku kalunga. Muéne ua tu kanena kuila: ‘O nguma i sukidila-ku an-da i bhuisa-ku, o kalunga.’—1 Kolindo 15:26.
3 Xinganeka kiebhi ki ua-nda divua sé ku kala dingi ni uôma ua kúfua! Maji Jihova ka-nda zubha ngó o kalunga, kana. Muéne ua-nda bheka dingi ku muenhu o athu áfu kiá. Xinganeka o kusanguluka kuê. Muéne ua kanena kuila, “o madifundu,” a-nda vutuka dingi ku muenhu. (Izaia 26:19) O Bibidia ixana o ukexilu iú kuila difukunukinu.
KIOSO KIFUA MUTHU U TUA ZOLO
4. (a) Ihi i tena ku tu kuatekesa kioso kifua ndandu ietu mba dikamba dia kazola? (b) A nanhi exile makamba a kazola a Jezú?
4 Kioso kifua ndandu ietu ia kazola, mba kamba dietu dia kazola, tu kala ni dilamba diavulu ku muxima, tu luuala ué kiavulu. Tu divua ubheka. Ki tu tena kubhanga kima phala kubheka dingi ku muenhu o muthu uafu. Maji o Bibidia i tululukisa o mixima ietu. (Tanga 2 Kolindo 1:3, 4.) Tu di longe musoso ulondekesa kuila Jihova ni Jezú a mesena ku bheka dingi ku muenhu o jindandu jetu jafú. Kioso kia kexile mu ixi, Jezú ua kexile mu kunda Lázalu ni phange jê, Marta ni Madiia. Kitatu kiá exile makamba a kazola a Jezú. O Bibidia izuela: “Jezú-phe ua zolo kiavulu Marta, ni Madiia, ni Lázalu.” Maji saí kizuua Lázalu uáfu.—Nzuá 11:3-5.
5, 6. (a) Ihi ia bhange Jezú kioso kia mono o muiji ua Lázalu ni makamba mê a mu dila? (b) Mukonda diahi tu sanguluka mu kuijiia kiebhi kia dívua Jezú mu maka a lungu kúfua?
5 Jezú ua mesenene ku konda o malamba a Madiia ni Marta. Kioso Marta kiévu kuila Jezú iu uíza, muéne uai mu disanga nê. Muéne ua sangulukile kiavulu mu ku mona Jezú, maji muéne uambela Jezú: “Ngana, eie se ua kexile-bhu, phang’ami hinu káfu.” Marta ua banze kuila Jezú ua lalekele. Kioso Jezú kia mono Madiia ua mu dila, muéne uívua ndolo ku muxima, anga u dila. (Nzuá 11:21, 33, 35) Jezú uevu o ndolo ia kufunda muthu ua kazola.
6 O kuijiia kuila Jezú uevu ué o ndolo i tu kala na-iu kioso ki tu funda muthu, ki tululukisa o mixima ietu. Jezú ua difu ni Tat’ê. (Nzuá 14:9) Jihova uala ni kutena kua ku zubha o kalunga, ki kua kambe dingi kiavulu muéne ua-nda ka zubha.
“LAZALU TUNDA KU KANGA!”
7, 8. Mukonda diahi Marta ka mesenene kuila a katula o ditadi dia xitile ku mbila ia Lázalu, maji ihi ia bhange Jezú?
7 Kioso kia bhixila bhu mbila mua tele o kimbi kia Lázalu, o mbila a i xitile ni ditadi dionene. Jezú uambe: “Katulenu-ku o ditadi!” Maji Marta ka mesenene. Mukonda o kimbi kia Lázalu kia bhangele kiá izuua iuana mu mbila. (Nzuá 11:39) Muéne kejidile ihi ia mesenene kubhanga Jezú phala ku kuatekesa phang’ê.
8 Jezú uambela Lazalu: “Lázalu, tunda ku kanga!” O ia mono Marta ni Madiia iexile madiuanu. “O Lázalu anga u tunda. Inama iê ni maku, mòuinge mu itetele ia kiaku.” (Nzuá 11:43, 44) Lázalu a mu bhekele dingi ku muenhu! Muéne ua kexile dingi ni muiji uê ni makamba mê. Ene eji tena ku mu kuata, ni kuzuela nê. Kiki kiexile madiuanu! Jezú ua bhekele Lázalu ku muenhu.
“KILUMBA, NGA KU TUMU KUBALUMUKA!”
9, 10. (a) Nanhi ua bhana o kutena kua Jezú kua ku bheka dingi ku muenhu o athu afu kiá? (b) Mukonda diahi o misoso ia lungu ni difukunukinu iala ni valolo phala etu?
9 O kuila Jezú ua fukununa o athu mu kutena kuê? Kana. Ande dia ku bheka Lázalu ku muenhu, Jezú ua sambe kua Jihova, Jihova ua mu bhana o kutena kua kufukununa Lázalu. (Tanga Nzuá 11:41, 42.) Jezú ka fukununa ngó Lázalu kana. O Bibidia i tanga ué kilumba kia kexile ni 12 ia mivu, ua kexile mu kata. O tat’ê Jailu ua thandanganhele kiavulu, muéne anga u bhinga kua Jezú phala ku mu saka. Muéne uexile mon’ê umoxi. Kioso kia kexile mu zuela ni Jezú, kueza mala a mu tangela: “Na Jailu, mon’ê uafu kiá. O mesene u mu talesela-hi ngó hadi?” Maji Jezú uambela Jailu: “Ku kale ni hele! Xikana ngó.” Muéne anga uia ni Jailu ku bhata diê. Kioso kia kexile mu zukama kubhata, Jezú ua mono athu akexile mu dila. Jezú ua ambela: “Muedila-hi bulukutu, ni kudila? Mona k’afu, uaii ngó ku kilu.” O tata ni manh’â kilumba ka tendela ihi ia mesenene kuzuela Jezú. Jezú ua bhingi o athu ku tubhuka bhu kanga, Jezú ua kuata o tata ni mama, ai mu xilu mua kexile o kilumba. Jezú u kuata o mona mu lukuaku u mu ambela: “Kilumba, nga ku tumu kubalumuka!” Xinganeka o kisangusangu kia jitata jê kioso kia mono mon’â ua balumuka iu ua mateka o kuenda! Jezú ua bhekele dingi mon’â ku muenhu. (Marku 5:22-24, 35-42; Luka 8:49-56) Tundé o kizuu’okio, kioso kia kexile mu mona mon’â, ene akexile mu lembalala ia bhangele Jihova bhu kaxi ka Jezú. *
10 O athu a a bhekele ku muenhu kuala Jezú, a fuile dingi. Maji o misoso íii i tu kuatekesa mukonda i tu bhana kidielelu. Jihova ua mesena ku bheka dingi ku muenhu oso afu, muéne ua-nda kua bheka muene.
IHI I TU LONGA O MISOSO IA LUNGU NI DIFUKUNUKINU?
11. Ihi i tu longa o divulu dia Ndongixi 9:5, ia lungu ni Lázalu?
11 O Bibidia izuela kuila, “o ió afu kiá k’ejiia dingi kima kioso-kioso.” Kiene kia bhitile ué ni Lázalu. (Ndongixi 9:5) Kala kiambe Jezú, Lázalu ua kexile kála uendele ku kilu. (Nzuá 11:11) Kioso kia kexile mu mbila, Lázalu ‘kejidile kima kioso-kioso.’
12. Kiebhi ki tuejiia kuila Lázalu ua vutukile dingi ku muenhu?
12 Athu avulu a muene kioso Jezú kia bheka Lázalu ku muenhu. Katé muene ni jinguma ja Jezú ejidile kuila Jezú ua bhangele madiuanu. Lázalu ua kexile ku muenhu, kiki kia londekesele kuila kua bhitile muene difukunukinu. (Nzuá 11:47) Athu avulu endele mu menekena Lázalu, mukonda dia kiki ene a mateka ku xikina kuila Jezú a mu tumikisa kuala Nzambi. O jinguma ja Jezú ka ki uabhela, mukonda dia kiki akexile mu sota ndunge ia ku jibha Jezú ni Lázalu.—Nzuá 11:53; 12:9-11.
13. Mukonda diahi tua dielela kuila Jihova ua-nda bheka dingi ku muenhu o athu áfu?
13 Jezú uambele kuila: “Oso ala mu jimbila” a-nda kuívua o dízui diê, a-nda tunda-mu. (Nzuá 5:28) Kiki kilombolola kuila oso a-nda ku a lembalala kuala Jihova, anda vutuka dingi ku muenhu. Maji phala Jihova ku bheka dingi o muthu ku muenhu muéne ua tokala ku lembalala o idifua ioso ia muthu. O kuila muéne u tena kulembalala o ifua ioso ia muthu? Tuejiia kuila kuene mazunda ni mazunda a jithethembua ku diulu. O Bibidia izuela kuila Jihova uejiia o majina a jithethembua joso. (Tanga Izaia 40:26.) Se muéne u tena kulembalala o majina a jithethembua joso, sé phata muéne u tena kulembalala kiambote o idifua ia athu a-nda bheka dingi ku muenhu. Tuejiia ué kuila Jihova muéne ua bhange ioso, kiki ki tu bhangesa ku xikina kuila muéne uala ni kutena kua ku bheka dingi ku muenhu o athu afu kiá.
14, 15. Ihi i tu longa o izuelu ia Jobe ia lungu ni difukunukinu?
14 Jobe, selevende ia fiiele ia Nzambi, ua dielele ku difukunukinu. Muéne uebhuidisa: “Muthu n’afu, mbé ua kà kala dingi ni muenhu?” Muéne-phe uambela Jihova: “Eie-phe ueji ku ng’ixana, eme hé ngi ku’itaia; Ngana, kuatela henda ku kikalakalu kia maku mé!” Sé phata Jobe uejidile kuila Jihova ua mu kingila o kithangana kia-nda bheka dingi ku muenhu o athu áfu.—Jobe 14:13-15.
15 Kiebhi ki u divua mu kukala ni kidielelu ku difukunukinu? Nange u dibhuidisa: ‘O kuila o jindandu jami ni makamba mami áfu kiá, a-nda vutuka dingi ku muenhu?’ Kala ki tuejiia, Jihova ua mesena kiavulu ku bheka dingi ku muenhu oso áfu. Tu di longe ihi i zuela o Bibidia ia lungu ni kididi kua-nda kala o athu a-nda vutuka ku muenhu, ni a nanhi a-nda vutuka dingi ku muenhu.
ENE “ANDA KUIVUA O DIZUI DIÊ NI KUTUNDA-MU”
16. Ukexilu uahi ua-nda kala nau o athu a-nda vutuka ku muenhu phala ku kala mu ixi?
16 O athu a vutukile ku muenhu m’ukulu, akexile dingi kumoxi ni jindandu jâ ni makamba mâ mu ixi. Kiene kia-nda bhita ué ku hádia, maji ku hádia kia-nda beta ku uabha. Mukonda diahi? Mukonda o athu a-nda vutuka ku muenhu mu ixi, ka-nda fua dingi. Ene a-nda kala ku mundu ua ubhe, ki u difu ni mundu mu tuala lelu. Ku mundu uobhe ki kua-nda kala ita, ujibhanganga, mba mauhaxi.
17. Nanhi ua-nda vutuka ku muenhu?
17 Nanhi ua-nda vutuka dingi ku muenhu? Jezú uambe: ‘Oso ala mu jimbila a-nda kuívua o dízui diê, ni kutunda-mu.’ (Nzuá 5:28, 29) O divulu dia Dijingunuinu 20:13 di zuela: “O musanza ua kalunga anga u bhana oso o madifundu ala-mu.” Mazunda ni mazunda a athu a-nda vutuka dingi ku muenhu. O poxolo Phaulu uambe ué kuila: “Athu aiuka ni athu abhukumuka,” a-nda vutuka dingi ku muenhu. (Tanga Ikalakalu 24:15.) Kiki kilombola ihi?
18. A nanhi o “athu a iuka,” a-nda vutuka dingi ku muenhu?
18 O “athu a iuka,” o jiselevende ja Jihova akexile ku muenhu ande dia Jezú kuíza mu ixi. O athu kála Noué, Mbalahamu, Sala, Mozé, Lute ni Estere, a-nda kua fukununa phala kukala mu ixi. U tena kutanga o athu a mukuá, mala ni ahatu mu divulu dia Jihebeleu kibatulu 11. Abha o jiselevende ja Jihova exile fiiele jafu mu izuua ietu? Ene ué “athu a iuka,” ene a-nda vutuka ué ku muenhu.
19. A nanhi a tokala mu kibuka kia “athu abhukumuka?” Ujitu uahi ua-nda ku a bhana Jihova?
19 O “athu abhukumuka,” o athu ió ka di longo ia lungu ni Jihova. Sumbala ene afu maji Jihova ka a jimbi kana. Muéne ua-nda ku a bheka dingi ku muenhu, muéne ua-nda ku a bhana kithangana phala ku muijiia ni ku mu sidivila.
20. O kuila o athu oso a-nda vutuka ku muenhu?
20 Kiki kilombolola kuila o athu oso áfu a-nda vutuka dingi ku muenhu? Kana. Jezú uambe kuila saí athu keji vutuka dingi ku muenhu. (Luka 12:5) Nanhi ua-nda zuela se o muthu iú ua tokala ku vutuka dingi ku muenhu mba kana? Jihova muéne o mufundixi ua sukina, muéne ua bhana ué ungana kua Jezú ua “kukala Mufundixi ua athu a muenhu ni madifundu.” (Ikalakalu 10:42) O athu a bhukumuka, ka mesena ku lungulula o ukexilu uâ, se a fua, ka-nda vutuka dingi ku muenhu.—Tala o Kibandekesu 19.
DIFUKUNUKINU PHALA KUIA KU DIULU
21, 22. (a) Ihi ilombolola o difukunukinu phala kuia ku diulu? (b) Nanhi o muthu a dianga ku mu fukununa phala kuia ku diulu?
21 O Bibidia i tu tangela ué kuila saí athu a-ndaia ku diulu. O muthu kia fukunuka phala kuia ku diulu, muéne ka mu fukununa ni mukutu ua xitu. Muéne a mu fukununa phala ku kala ku diulu ni mukutu ua nzumbi.
22 Jezú muéne a dianga ku mu fukununa ni mukutu ua nzumbi. (Nzuá 3:13) Jezú ua bhange izuua itatu mu mbila, Jihova ua mu fukununa. (Jisálamu 16:10; Ikalakalu 13:34, 35) Jezú ka mu fukununa ni mukutu ua xitu. O poxolo Phetele ua soneka kuila: “[Jezú] a mu jibhila mu xitu, a mu phaphumuna mu nzumbi.” (1 Phetele 3:18) Jezú ua vutukile ku muenhu kala muthu ua nzumbi, uala ni kutena! (1 Kolindo 15:3-6) Maji o Bibidia iamba kuila ki muéne ngó ueji vutuka ku muenhu ni mukutu ua nzumbi.
23, 24. A nanhi a tokala ku “kakilunga kófele,” ka tange Jezú, ene ala kikuxi?
23 Ande dia kúfua, Jezú uambela o akaiedi’ê a fiiele kuila: “Eme ngala kuia ku mi iudikila-ku kididi.” (Nzuá 14:2) Kiki kilombolola kuila saí akaiedi’ê eji fukunuka phala ku kala nê ku diulu. Kikuxi? Jezú uambe kuila keji vula kana, eji kala “kakilunga kófele.” (Luka 12:32) O poxolo Nzuá ua bhana o kijimbuete kioso kia mono Jezú, ‘uemana ku mulundu ua Ziione [ku diulu]. Anga kukala athu kumoxi ni Muène, hâma ni makuinhi auana ni kiuana kia midi.’—Dijingunuinu 14:1.
24 Kithangana kuxi kieji fukunuka o 144.000 a Jikidistá? O Bibidia izuela kuila kieji bhita kioso Kristu kieji mateka kutumina ku diulu. (1 Kolindo 15:23) Etu tuala kiá mu kithangana kiki, avulu mu 144.000 a fukunuka kiá, ai kiá ku diulu. Oso ala hanji mu ixi, ni ió ene mu fua mu izuua ietu a a fukununa mu kithangana kioso kia fua phala kuia ku diulu. Maji o athu amukuá a-nda fukunuka phala ku kala mu Palaízu mu ixi.
25. Ihi i tua-nda di longa mu kibatulu kia kaiela?
25 Kua kambe ngó, Jihova ua-nda fukununa o athu oso áfu, ki kua-nda kala dingi kúfua, katé ku hádia ni hádia! (Tanga Izaia 25:8.) Ihi ia-nda bhanga o athu andaia ku diulu? O Bibidia izuela kuila ene a-nda tumina kumoxi ni Jezú ku Utuminu ua Nzambi. Tua-nda di longa dingi ia lungu ni Utuminu iú mu kibatulu kia kaiela.
^ kax. 9 O Bibidia i tanga ué misoso ia mukua ia lungu ni minzangala, adiakimi, mala ni ahatu, akua Izalaiele, ni asonhi a a fukunuine. Eie u tena ku tanga o misoso íii mu madivulu a 1 Jisobha 17:17-24; 2 Jisobha 4:32-37; 13:20, 21; Matesu 28:5-7; Luka 7:11-17; 8:40-56; Ikalakalu 9:36-42; 20:7-12.


text:
Musoso 45: Kuzaúka mu Ngiji ia Njolodá
TALA! akua Izalaiele a mu zaúka o Ngiji ia Njolodá! Maji o menha ai kuebhi? Mukonda kuene mu noka kiavulu mu thembu íii, o ngiji iezalele kiavulu. Maji kindala, o menha a kukuta! Kienhiki, akua Izalaiele a mu zaúka ku mavu a kukuta kala kia bhangele mu Kalunga Kakusuka! O menha oso ai kuebhi? Ndoko tu tale.
Kioso kia bhixila o thembu ia akua Izalaiele kuzaúka o Ngiji ia Njolodá, Jihova ua tumina Josuué ku tangela o mundu: ‘O akunji a tokala kuambata o álaka ia kikutu, ni ku tuamena ku pholo ietu. Kioso ki mua-nda tula o inama mu Ngiji ia Njolodá, o menha a-nda kuimana.’
Kienhiki, o akunji a zangula o álaka ia kikutu, inga a itutu ku pholo ia mundu. Kioso kia bhixila mu Njolodá, o akunji a bokona mu kaxaxi ka menha. O ngiji ia zongele kiavulu. Maji kioso kia tula o inama iâ mu menha, o menha emana! Kiki kiexile madiuanu! Jihova uemanesa o menha. Kindala, mu ngiji ki mu kexile dingi menha!
O akunji ambatele o álaka endele katé mu kaxaxi ka Ngiji ia kukuta. U tena ku a mona mu fikula? Kioso kiemanene, akua Izalaiele a zaúka mu Ngiji ia Njolodá ia kukuta!
Kioso o mundu uoso kia zaúka, Jihova ua tumina Josuué ku ambela o 12 kia maiala a nguzu: ‘Ndenu mu kaxaxi ka ngiji muala akunji ni álaka ia kikutu. Mu bonga 12 dia matadi, mu a tula bhuoso bhu mua-nda zeka mu usuku. Kienhiki, ku hádia, an’enu kia-nda mi ibhula, ihi i lombolola o matadi iá, mu a tangela kuma o menha emanene kioso o álaka ia kikutu kia Jihova ia zaúka o Njolodá. O matadi a-nda sidivila phala ku mi lembalala o madiuanu enhá!’ Josuué ua tula 12 dia matadi mu kaxaxi ka ngiji mua kexile akunji.
Mu kusukáko, Josuué uambela akunji ambatele o álaka ia kikutu: ‘Tundenu mu Njolodá.’ Kioso kia tundu, o ngiji ia mateka kuizala dingi.
Josuué 3:1-17; 4:1-18.
Ibhuidisu
- Madiuanu ahi a bhange Jihova phala akua Izalaiele kuzaúka mu Ngiji ia Njolodá?
- Kima kiahi kia kixikinu kia tokalele ku bhanga akua Izalaiele phala kuzaúka o Ngiji ia Njolodá?
- Mukonda diahi Jihova ua tumina Mozé ku bonga 12 ia matadi onene mu kaxaxi ka ngiji?
- Ihi ia bhitile kioso akunji kia tundu mu kaxaxi ka Njolodá?
Ibhuidisu ia mukua
- Tanga Josuué 3:1-17.
Kala kiedikisa o musoso iu, ihi i tua tokala ku bhanga phala ku tambula o kikuatekesu ni mabesá a Jihova? (Josu. 3:13, 15; Jisa. 3:5; Tii. 2:22, 26)
Kiebhi kiexile o Ngiji ia Njolodá kioso akua Izalaiele kia zaúka phala ku bokona mu Ixi ia Kikanenu? Kiebhi kiki kia bhana kijingu ku dijina dia Jihova? (Josu. 3:15; 4:18; Jisá. 66:5-7)
- Tanga Josuué 4:1-18.
O 12 kia matadi a katula mu Njolodá ni a emika ku Jidingale, a sidivila phala’hi? (Josu. 4:4-7)


text:
DISÁ 14
Ji Xikola Jebhi ji Kuatekesa o Aboki a Thembu Ioso?
Tundé ukulu, o kilunga kia Jihova kiene mu longa akunji avulu. A bhanga ji xikola phala o jiphange a dibhakula mu sidivisu ia katula o njimbu ia Utuminu, n’a tene ku kumbidila kiambote o ukinji uâ.
Xikola ia Aboki a Thembu Ioso. Kioso o Mubhoki ua Thembu Ioso, kia tenesa muvu umoxi, a mu exana phala kuia mu Xikola mu semana imoxi, a i bhanga mu Kididi Kia Ubhezelu. O Xikola íii phala ku mu kuatekesa kuzukama kua Jihova, kukala ni uhete mu ukunji, ni kukolokota mu sidivi-su iê.
Xikola ia Akunji a Utuminu. O xikola íii, i bhanga mbeji jiiadi, a i bhange phala kukuatekesa o aboki a thenbu ioso ala ni uhete, a xikina kuxisa o diembu diâ, phala kutula o njimbu iambote mu ididi mua bhindamena aboki. Ene a kaiela o phangu ia Mukunji ua dikota, Jezú Kristu, ene mu zuela ‘Eme ami-ú, ngi tume.’ (Izaia 6:8; Nzua 7:29) Kuia mu diembu diéngi, nange kubhinga kulungulula o ukexilu ua muenhu. O ijila ia ixi, nange o kudia ki ku difu ni ua diembu diâ. Nange kubhinga ué kudilonga dimi diengi, n’a tene kuzuela ni athu. O xikola íii, iene mu kuatekesa o makaza ni akudi, ala mu kitala kia 23 ndu 65 a mivu, kukala ni idifua iambote ni kukala ni uhete ua kulonga, phala kubhanga sidivisu mu kilunga kia Jihova.
Xikola ia Bibidia ia Ngiliiade. Mu Hebalaiku o kizuelu ‘‘Ngiliiade’’ kilombolola kubhana ‘‘Umbangi ua Dikota.’’ Tunde ku muvu ua 1943, 8.000 a akunji ndenge a dilongo mu xikola ia Ngiliiade, a a tumikisa phala kuboka ‘‘kate ku maxokololo a ixi,’’ ia di tundu kiambote. (Ikalakalu 13:47) Mu kifika, kioso o akunji a jixi kia bhixila ku ixi ia Peru ki kua kexile luua kilunga, lelu kuala kia 1.000 a ilunga ndenge. Kioso o akunji a jixi jengi kia bhixila mu ixi ia Japão, kua kexile ngó dikuinhi dia Jimbangi ja Johova, lelu kuala 200.000 ndenge. O xikola ia Ngiliiade i bhanga mbeji jitanu, a dilonga kiavulu o Mak’a Nzambi. O aboki a katunda, akunji a jixi jengi, muiji ua Betele, ni tufunga tua ilunga, a tena ku a sola phala kuia mu xikola íii, phala kukuatekesa o kikalakalu kia kuboka ku mundu uoso.
Mukonda diahi, a bhange o Xikola ia Abokia Thembu Ioso?
A nanhi a tena kubhanga o Xikola ia Akunji a Utuminu?


text:
DIAMBU DIA KAPA | IHI I LONGA O BIBIDIA IA LUNGU NI MUENHU NI KUFUA?
O Kuila Muthu Kia Fua Uia Kididi Kiengi?
KUENE ibanzelu iavulu ia lungu ni muenhu ni kufua. Amoxi amba kuila kioso muthu kia fua, o muenhu ki u fu, o muthu u kala ni muenhu mu kididi kiengi. A kamukuá a xikina kuila mu kufua, ene a a vuala dingi n’a kale ni muenhu uengi. Sai hanji iá, amba kuila o kufua o disukilu dia ima ioso.
Eie nange uala ue ni ibanzelu ié ku thandu dia maka enhá, mukonda dia ukexilu ua ku sase nau mba mukonda dia ifua ia ixi ié. Kuma kuene itambuijilu iavulu ia lungu ni ihi i bhita ni muthu kioso kia fua, o kuila sai muthu u tena ku tu bhana kitambuijilu kia kidi kia kibhuidisu kiki kia bhonzo?
Mu mivu iavulu, o atuameni a jingeleja ene mu longa kuila muthu kia fua, o nzumbi ié ki i fu. O akaiedi a jingeleja ja makota—Jikidistá, Hindus, Jijudé, Jimusulumanu ni akaiedi a mukuá—a xikina kuila o nzumbi ki i fu, amba kuila o mukutu uene ngó u fua, o nzumbi kana, i kala ku muenhu mu kididi kiengi. Maji o Jibudista a xikina kuila mukonda dia ku a vuala mu veji javulu, o muthu, ku pholo dia kuenda u sanga o kuzediua kua kidi, a kuixana Nirvana.
Mukonda dia ulongelu iu, athu avulu mu ngongo, a xikina kuila o kufua ku jikula o njila phala o muthu kuia ku mundu uengi. Athu avulu, amba kuila o muthu ua tokala kufua phala kukala ni muenhu uengi, mu kiki a xikina kuila o kufua, vondadi ia Nzambi. Maji ihi i longa o Bibidia ia lungu ni maka enhá? Tua ku dióndo tanga o mbandu ia kaiela-ku. Ua-nda diuana mu kuijiia o kitambuijilu.


text:
DIAMBU DIA KAPA
O Kuila Saí Muthu u Tena Kuijiia o Ima Ia-nda Bhita ku Hádia?
Etu oso tu xinganeka ihi ia-nda bhita ni muenhu uetu ku hádia. Tu dibhuidisa kiebhi kia-nda kala o muenhu uetu ni ua jindandu jetu. Tu bhanga ibhuidisu kala íii: “O kuila an’ami a-nda tunga mu ixi iambote?” “O kuila o ixi a-nda i buikisa ku mavuua?” “O kuila saí kima ki nga tokala o ku bhanga phala ngi kale ni muenhu uambote ku hádia?” A tu bhange ni ukexilu ua ku bhanga o ibhuidisu íii mukonda tua mesena ku tunga ni ku kondama ni ku zediua. Se ua kexile ni kutena kua kuijiia o ima ia-nda bhita ku hádia, ueji tena ku di sokejeka kiambote ki kale mu nzumbi mba mu xitu.
Kienhiki, ihi ia-nda bhita n’eie ku hádia? O kuila u tena kuijiia? Saí ithangana, o jingijiie ene mu fikisa ku zambula o ima ia-nda bhita ku hádia, ene mu di tunda kiambote maji mu ithangana iavulu kene ué mu tena. Maji ene mu zuela kuila Nzambi u tena kuzuela o ima ia-nda bhita ku hádia ni kidi kioso. O Maka mê a zuela: “Ngi mukua kutanga o dizubhilu tundé kiá bhu dimatekenu, tundé mu xiahulu muná ngi tanga ima kiluua iiza-ku.” (Izaia 46:10) O kuila muéne uene mu di tunda kiambote mu ukexilu iú?
O IKANENU IA NZAMBI IA KIDI
Mukonda diahi ua tokala ku kala ni vondadi ia kuijiia kiebhi o ima ia kanene Nzambi kia di kumbidila m’ukulu? Se ua sangele muthu u tanga ni kidi kioso o izuua ia-nda noka mba ia-nda tema ni kuila i bhita muene kala kia tange muéne, eie kueji diuana kiavulu? Nange ueji kuata ku mu ivuidila kiambote kioso kia mu tanga kiebhi kia-nda kala o dikumbi mungu. Kiene kimoxi ué, se u di longa kuila Nzambi ua tange ima iavulu ia dikumbidila kiá ni kidi kioso, ua-nda mesena kuijiia ihi ia tange muéne ia lungu ni muenhu uê ku hádia.
O KIBUIKILU KIA KIFUXI KIA DIKOTA:
Mu kifika, kima kia dikota ku tanga ni kidi kioso kuila o mbanza ionene ia beta ku tunda o mbanza joso ku hama ja mivu, a-nda i buika. Bhu kaxi ka mukunji uê, Nzambi ua tange o kizulukutu kiki
O IFUBA IA ATHU A-NDA I IOHA:
Nanhi ueji kala ni nguzu ia kuzuela kiki
O DIZUBHILU DIA BABILONHA:
Kieji kala kima kia dikota muthu ku tanga ni kidi kioso o dijina dia diiala
Tua di longo misoso itatu ia londekesa kuila Nzambi uala ni ku tena kua ku tanga o ima ia-nda bhita ku hádia ni ku i kumbidila. Ki iene ngó íii kana. O mutuameni Josuué ua zuelele kima kia dikota bhu pholo ia mundu uavulu: “Enu-phe mua k’ijiia ni muxima uenu uoso, ni muenhu uenu uoso, kuila ima ioso ia mi dielelesele Jihova Nzambi ienu, ki mua sonoka kima; iene ioso ia mi bhiti muene, ki bhuala kizuelu kia sukamena.” (Josuué 23:1, 2, 14) O mundu ua Josuué ka tenene ku dituna kuila ioso ia tangele Nzambi ia bhitile muene ni kidi kioso. Maji kiebhi Nzambi kia tena ku bhanga kiki? Nzambi ka difu ni athu mu maukexilu avulu. Ua tokala kuijiia o kidi kiki mukonda muéne ua bhange ikanenu iavulu ia lungu ni ima ia-nda bhita ku hádia, o ima íii ia ku tokala ué eie.
O IKANENU IA NZAMBI NI IKANENU IA ATHU
Athu a tanga o ima ia-nda bhita ku hádia mu ima ia tokuesa mu ku di longa kuâ, mukonda dia ima ia mona ku mundu, mba a fika a mu a kuatekesa ku ji nzumbi. Kioso kia zubha o ku zambula, o athu a kinga phala ku mona ihi ia-nda bhita.
Maji ki kiene kimoxi ni Nzambi uejiia ioso. muéne uejiia o ukexilu ua athu ni ibanzelu iâ; kienhiki, kioso muéne kia sola ku bhanga kima, muéne u tena ku mona ihi ia-nda bhanga o athu. Maji Nzambi ka tena ku bhanga ngó kiki. Muéne u tena ku langa ni ku lungulula o ima phala ku kumbidila ia tange muéne. Muéne u zuela: ‘Kiene ue kiá kala o kizuelu ki tunda mu kanu diami; kiene ki kia kà vutuka kia hatu ko kuami, maji kia ka bhita kala kia ngi uabhela eme.’ (Izaia 55:11) Kienhiki, saí ikanenu ia Nzambi i tu londekesa ngó ihi ia-nda bhanga muéne ku hádia.
O IMA IA-NDA BHITA KU MUENHU UÊ KU HÁDIA
Ihi ia-nda bhita ni muenhu uê ni ua jindandu jê ku hádia? Se ua kijidile kuila o ixi ia-nda tunguta, se phata ueji bhanga ima ieji ku kuatekesa ku bhuluka. Kiene kimoxi ué ni ikanenu ia Bibidia. Nzambi ua kanena kuila kua kambe ngó kithangana o ixi ia-nda lunguluka. (Tanga o kitutu: “Ihi ia Jingunuina Nzambi ia Lungu ni Ima Ia-nda Bhita ku Hádia.”) O ima íii ki i difu ni ima iene mu zuela athu akua ku tokuesa.
Ua tokala ku xinganeka kiki: O ima ia-nda bhita ni mundu iú a i soneka kiá ni kuila eie u tena kuijiia o ima bhu kaxi ka Bibidia. Nzambi uambe: “Ngi mukua kutanga kiá o dizubhilu tundé bhu dimatekenu, . . . Ngixi: ‘Phangu iami inangenena, ngenda jinga ni ku bhanga vondadi iami ioso.’” (Izaia 46:10) Eie ni muiji uê mu tena ku kala ni muenhu uambote ku hádia. Ebhuidisa o Jimbangi ja Jihova ia lungu ni ihi i longa o Bibidia ia lungu ni ima ia-nda bhita ku hádia. O Jimbangi ja Jihova ki imbanda kana; kene mu di zuelesa ni ji nzumbi mba ala ni kutena kua ku zambula, kana. Ene a di longa ngó o Bibidia, a tena ku kulondekesa o ima iambote ia-nda bhanga Nzambi ku hádia.


text:
Ihi I U Bhanga Se Ndandu Ié Ua Kuata Uhaxi Ua Bhonzo Ku U Saka
DOLINA ua diuanene kiavulu mukonda dia kuila muadi uê, Wesli, a mu tale ku jidotolo kuila uala ni kijimbu mu uôngo. Muadi uê ua kexile ngó ni 54 a mivu. * O jidotolo ja mu tangela kuila kua kambele ngó tumbeji phala kufua. Dolina uambe uixi: “Ki ngi xikinine mu ima i nga kexile mu kuívua. Mu jisemana javulu, ki ngi tenene kuxikina kuila kiokio kia kexile mu bhita n’eme. Kiedile kala kia kexile mu bhita ni athu engi. Ki ngi kexile polondo phala kubhita mu maka enhó.”
Maji ki Dolina ngó ua divu kiki kana. Etu enioso mu kithangana kioso-kioso tu tena kukuata uhaxi ua bhonzo ku u saka. Kuene athu avulu a xikina kutambula konda ia ndandu ua kuata uhaxi ua bhonzo, athu iá tua tokala kua ximana. Mukonda kubhanga kiki kikalakalu kia dikota. Mu kiki-phe, ihi ia tokala kubhanga o jindandu phala kukuatekesa ndandu ua kuata uhaxi ua bhonzo ku u saka? Ihi ia-nda kuatekesa o jindandu kukolokota mu kulanga o haxi? Ku pholo dia kuenda, ibhidi iebhi ia-nda moneka-ku? Kia dianga, tua-nda kuijiia se mukonda diahi o kulanga o haxi mu izuua ia lelu, kikalakalu kia dikota.
MAKA A BHONZO MU IZUA IETU
O jidotolo ja mu bhanga ioso mu ioso phala kufidisa o kufua. Hama ja mivu kudima, o athu katé muene mu jixi ja katunda, akexile mu laia ngó mivu iofele. Athu akexile mu fua ni lusolo mukonda dia kukata mba mukonda dia kiluezu kioso-kioso. Kua bhonzele kiavulu o jihaxi ku ji saka mu ididi ia kusakela, mukonda dia kiki, jihaxi javulu akexile mu ji langa muene ku jindandu jâ ku mabhata katé kia fua.
Mu lelu’idi, o jidotolo jene mu tena kusaka mauhaxi a bhonzo ni kubhangesa kuila athu a sunga-ku dingi ku muenhu. O mauhaxi akexile mu jibha athu avulu m’ukulu, lelu a mu tena kia ku a saka, mu kiki athu a mu tena kukala ku muenhu mivu iavulu. Maji-phe sai bhabha athu enhá kene mu a saka kiambote, a kuata dingi mauhaxi a ka mukuá, a a fidisa kudilanga ene mudiâ. O kutambula konda dia athu enhá, kubhonza kiavulu.
Mukonda dia kiki, jihaxi javulu, jene mu kala mu ididi ia kusakela katé kia fua. Athu avulu kejiia kiebhi ki kala o muthu ua haxila ande dia muene kufua, a tolo a muene kiá muthu ua mu fua. Mu kiki, kioso o muiji ki u kala ni ndandu ua kate, ua bhingi ku mu langa, ene a kala sé kuijiia kioso kia-nda bhanga. Ihi i tena kukuatekesa o muiji mu maka enhá?
XINGANEKA KIOSO KI MUA-NDA BHANGA
Kala kia londekesa o musoso ua Dolina, o athu a thandanganha kiavulu kioso ndandu iâ kia kuata uhaxi ua bhonzo ku u saka. O athu a kala ni hele iavulu, uôma ni kuluuala. Mu kiki-phe ihi i tena ku ku kuatekesa ku di iudika phala o ibhidi ia-nda kuiza ku pholo? Sai selevende ia Nzambi ua sambe kiki: “Tu longe, ngana, kukuata o konda ia izuua ietu, phala ku muxima tu kale ni kilunji.” (Jisálamu 90:12) Mu kiki, bhinga kua Jihova phala ku ku bhana unjimu n’u tene kukatula mbote mu izuua isukidila-ku ia ndandu ié ua kate.
Mu kiki, kua bhingi kuxinganeka kiambote. Se o ndandu ua kate ua mu tena hanji kuzuela, muibhuidisienu se nanhi a mu mesena kuila u mu zuelela bhu kididi kiê, kioso muene ka-nda tena dingi kuzuela. Dikundienu kiambote se muene ua-ndala kukala mu kididi kia kusakela, usakelu uebhi ua-ndala muene ni kuila se u xikina ku mu nhukuisa se a mona kuila ua kumbama. O kudikunda kuku, kusosolola o maka phala o muiji ka ditatele mudiâ. O kudikunda kiambote mu kithangana kia soko, kubhangesa o muiji kulanga kiambote o haxi. O Bibidia iamba: “Bhua kambe o kaiula phala kumona o phangu ni ndongo, mabanzelu moso ma kituka kingoho.”
KIEBHI KI TU TENA KU KUATEKESA O HAXI
O kikalakalu kia dikota kiala na-kiu o muthu ua mu langa haxi, o kubhana kikuatekesu. Kima kiambote kutangela o haxi kuila tua mu zolo kiavulu, ni kuila muene kalé ubheka. Kiebhi ki tu tena o kubhanga kiki? Tanga mba imba phala muene. Maji tanga ima iambote i mu suínisa, sola mimbu ia-nda mu sangulukisa. Kima kia mukuâ kia tokala ue o ku kibhanga, o kukuata o lukuaku luê ni henda ioso kioso ki tu kala mu zuela-nê.
Kima kiambote kutangela o haxi o dijina dia muthu ueza ku mu kunda. Sai njimbu iambe kiki: “O jingijiie a tokuesa kuila o haxi né muene ia mu zeka, u tena hanji kuívua kiambote. Mu kiki kana kuzuela kima kueji ki zuela se muene ka kexile ku kilu.”
Se ki bhana samba kumoxi ni haxi. O Bibidia iamba kuila sai kithangana, o poxolo Phaulu ni makamba mê akexile mu a zukutisa kiavulu ni kumesena kua jibha. Kikuatekesu kiebhi kia kexile mu sota? Phaulu ua bhingi kiki ku jiphange jê: ‘Kiosu’iki-phe ni enu uenu mu tena ku tu kuatekesa ni kusamba kuenu.’ (2 Kolindo 1:8-11) O kusamba ni muxima uoso kioso ki tua mu bhita ni maka a bhonzo mba uhaxi, ku tu kuatekesa kiavulu.
XIKINA O KIDI
O kuijiia kuila ndandu ietu tua mu zolo ua-nda fua, ku tu luualesa kiavulu. Mukonda o athu ka a bhange phala kufua. Etu ka tu bhange phala kuxikina o kalunga kuila ka bhanga mbandu ku muenhu. (Loma 5:12) Mu kiki, o mak’â Nzambi exana o kulunga kala “nguma.” (1 Kolindo 15:26) Mukonda dia kiki, ki kima kiaiibha muthu kudituna kuila ndandu iê ua-nda fua.
Né muene kiki, o kuxinganeka ku ima ia-nda bhita, kutena kukuatekesa o muiji kutululuka, o haxi ue u tululuka. O ima i tena kubhita ni haxi, tu i sanga mu kaxa “ Kiebhi Ki Kala o Haxi mu Jisemana Ande Dia Kufua.” Mu kidi, ko ima ioso io tange mu kaxa, i bhita ku jihaxi joso. Maji né kiki, sai ima ia tange o kaxa, i bhita ni jihaxi javulu.
Kioso ki tu funda ndandu, kima kiambote kusota dikamba dia kazola, ua bhangele ioso phala kukuatekesa o haxi ande dia kufua. Mu kithangana kiki kia bhonzo, o muiji ni ió a tambuile konda ia muthu ua fu, a bhingi kuijiia ue kuila o difundu ka mu tala dingi hadi. O Mubhangi uetu ua tu tululukisa mu kuamba kuila o “afu kiá k’ejiia dingi kima kioso-kioso.”
O MUKUATEKEXI UA DIKOTA
Kima kiambote kudielela kua Nzambi
Mu kidi, Jihova Nzambi muéne o muthu ua beta-o-kota, u tena ku tu kuatekesa. Muéne o Mubhangi uetu, mukonda dia kiki muene uejiia o ndolo ni malamba metu. Ijiia na-kiu kuma, muene uala ni nguzu iu ua-ndala ku tu kuatekesa. Jihova ua tu kanena kuila ku hádia, muene ua-nda bhuisa o kalunga, ni kufukununa o mazunda ni mazunda a athu ala mu dilembalelu diê. (Nzuá 5:28,29; Dijingunuinu 21:3, 4) Tua-nda tena kuibhuidisa kala kiebhula poxolo Phaulu: ‘Kalunga, o kikôue kiê kiala kuebhi? Kalunga, o nguzu iê ia kujibha iala kuebhi?’
^ kax. 2 O majina a a lungulula.


text:
Enu mu Xikina Jezú?
Kiene.
Etu tu xikina Jezú, muéne uambe: “Eme ngi njila, ngi kidi, ngi muenhu. Kana muthu u bhixila kua Tata, ua kambe kuijila ko kuami.” (Nzuá 14:6) Etu tu xikana kuila Jezú uéza mu ixi phala ku bhana o muenhu uê ua iuka phala ku tu kula. (Matesu 20:
Maji tu xikina ué mu ima ia zuela Jezú: “O Tata uala kota, eme ndenge.” (Nzuá 14: Mukonda dia kiki, ki tuene mu bheza Jezú, ki tu xikina ué kuila muéne o Nzambi Muteni-a-Ioso, kana.
DI LONGE DINGI
NJIMBU IAMBOTE IA NZAMBI!
Jezú Kristu Nanhi?
Di longe se mukonda diahi Jezú uafú, o kukula ihi, ni ihi ia mu bhanga Jezú lelu.


text:
O MULANGIDI No. 5 2016 | Nanhi u Tena ku tu Konda o Malamba?
Etu oso tua bhingi o kikuatekesu kia Nzambi, benge-benge mu ithangana ia malamba. O Mulangidi iú u zuela kiebhi Nzambi kia tu konda o malamba kioso ki tua mu bhita ni ibhidi.
COVER SUBJECT
Etu Oso Tua Bhingi ku tu Konda o Malamba
Se ua fundu ndandu mba ua kate mba uala ni maka mu ukaza mba ku salu, kuebhi ku u tena o kulengela mu kusota kikuatekesu?
COVER SUBJECT
Kiebhi Nzambi kia tu Konda o Malamba
Ima iuana i tena kukuatekesa oso a mu bhita ni malamba.
COVER SUBJECT
Kikuatekesu mu Ithangana ia Malamba
Kiebhi athu kiene mu sanga kikuatekesu mu ithangana ia malamba?
IMITATE THEIR FAITH
O ‘Ita ia Ngene ia Jihova’
Ihi ia kuatekesa Davidi kutolola Ngoliia? Ihi i tu tena o kudilonga ku musoso ua Davidi?
Davidi ua Bhânge ni Ngoliia—O Kuila Kiki Kia Bhiti Muene?
Saí athu akuâ kutatela, ka xikina o musoso iú. O kuila ene alungu?
THE BIBLE CHANGES LIVES
Ng’exile Ngi Muthu Uaiibha o Muxima ni Mukuâ Jinvunda
Ihi ia kuatekesa muthu mukuâ jinvunda mu ixi ia México kulungulula o ukexilu uê?
O Utuminu ua Nzambi Ihi?
Ua-nda diuana kiavulu mu kuijiia o kitambuijilu.


text:
Disá 4
Jezú Kristu Nanhi?
1. Kiebhi kia mateka o muenhu ua Jezú?
Muéne ua kexile ku diulu ande dia kuíza mu ixi, se-ku muthu ua ituxi ua kexile ku diulu kála muéne. (Nzuá 8:23) Jezú o muthu a diangela o ku mu bhanga kua Nzambi, muéne ua kuatekesa tat’ê ku bhanga o ima ioso mu ngongo. Muéne ngó a mu bhange kua Jihova ubheka uê, mukonda dia kiki muéne ngó a tokala ku mu ixana Mon’a “umoxi-élele” ua Nzambi. (Nzuá 1:14) Jezú uexile Mukunji ua Nzambi, kiene kia mu ixanene ‘Njimbu.’—Tanga Jisabhu 8:22, 23, 30; Kolose 1:15, 16.
2. Mukonda diahi Jezú uéza mu ixi?
Nzambi ua tumikisa Mon’ê mu mala dia Madiia, muzeletete mukua Judeia. Mukonda dia kiki, Jezú ka mu vuala ku tata mukua ituxi. (Luka 1:30-35) Jezú uéza mu ixi (1) phala ku longa o kidi kia lungu ni Nzambi, (2) phala ku bhana phangu ia ku bhanga o vondadi ia Nzambi sumbala ni ibhidi, (3 ) ni ku bhana o muenhu uê mu ku tu “kula.”—Tanga Matesu 20:28.
3. Mukonda diahi kua bhingile ku tu kula?
O kukula, o kifutu kia bhana phala ku bhulula o muthu phala ka fué. (Makatukilu 21:29, 30) Tundé ku dimatekenu, Nzambi ka mesenene kuila o athu a fuá, a kuka. Kiebhi ki tua kijiia? Nzambi uambe ku diiala dia dianga Adá, kuila se muéne u ta “kituxi” ueji fuá. Se muéne ka tele o kituxi, keji fuá. (Dimatekenu 2:16, 17; 5:5) Kala ki tanga o Bibidia, o kufuá “kuejila” mu ngongo mukonda dia Adá. Kienhiki, o muiji uoso ua Adá ua lundula o kituxi ni kufuá. Mukonda dia kiki tua bhingi ku tu kula phala ku tu bhulula ku kituxi ki tua lundula kua Adá.—Tanga Loma 5:12; 6:23.
Nanhi ueji tu kula phala ku tu bhulula mu kufuá? Kioso ki tu fuá tua bhuluka kiá ku kituxi. Se-ku muthu mukua ituxi ueji tena ku bhulula muthu mukua ituxi.—Tanga Jisálamu 49:7-9.
4. Mukonda diahi Jezú uafú?
Jezú kexile kála etu, muéne kexile ni kituxi. Muéne ka bhingile kufuá mukonda dia ituxi—mukonda muéne ka tele kituxi. Nê kiki muéne uafú mukonda dia ituxi ia akuâ. Nzambi ua londekesa o henda iê ku mundu, mu ku tumikisa o mon’ê ua kazola phala ku tu bhulula. Jezú ua londekesa ué o henda iê mu ku belesela Tat’ê, phala ku tu bhulula ku ituxi.—Tanga Nzuá 3:16; Loma 5:18, 19.
5. Ihi ia mu bhanga Jezú lelu?
Kioso kia kexile mu ixi, Jezú ua sake athu, ua fukununa athu, iu ua bhulula athu ku iluezu. Muéne ua londekesa o ima ia-nda bhanga phala o athu a belesela. (Matesu 15:30, 31; Nzuá 5:28) Kioso kiafu Jezú, Nzambi ua mu fukununa kala muthu mu nzumbi. (1 Phetele 3:18) Ua kingila bhu mbandu ia kadilu, katé Jihova kia mu bhana o kutena kua ku tumina o ngongo ioso. (Jihebeleu 10:12, 13) Lelu Jezú uala Sobha ku diulu, o akaiedi’ê ene mu boka o njimbu iambote mu ixi ioso.—Tanga Daniiele 7:13, 14; Matesu 24:14.
Kua kambe ngó, Jezú ku Usobha uê ua-nda zubha o jiphaxi joso, ni ió ene mu bheka o jiphaxi. Uoso u dielela kua Jezú, n’a mu belesela, ua-nda tambula muenhu ua kalelaku mu ixi.—Tanga Jisálamu 37:9-11.
DI LONGE DINGI
Mu Kidi Ihi i Longa o Bibidia?


text:
Musoso 36: O Kangombe ka Ulu
UÁ, UÁ! Ihi ia mu bhanga o mundu? A mu bheza o kangombe! Mukonda diahi a mu bhanga kiki?
Kioso Mozé kia kexile mu nangena ku mulundu, o mundu uixi: ‘Etu ki tuejiia ihi ia bhiti ni Mozé. Ndoko, tu iudike o nzambi na tu katule mu ixi íii.’
Alá phange ia Mozé uixi, ‘Kiene.’ ‘Katulenu o jibixa jenu ja ulu, mu ngi bhekele na-ju.’ Kia ji bheka, Alá ua jizunzumuna iu ua bhange o kangombe ka ulu. Inga o mundu uixi: ‘Íii iene o Nzambi ietu ia tu katula mu Ijitu!’ Kienhiki, a bhange fesa ionene, ni a bhezele o kangombe ka ulu.
Jihova kia mono kiki ua dizangalele kiavulu. Muéne uambela Mozé: ‘Lenguluka, tuluka. O mundu ua mu bhanga kima kiaiibha. Ene a jimbi o itumu iami, ia mu bheza o kangombe ka ulu.’
Mozé ua tuluka ni lusolo ku mulundu. Kioso kia zukama, íii iene ia mono. O mundu uakexile mu kina ni kuimba bhu mbandu ia kangombe ka ulu! Mozé ua dizangalele kiavulu iu ua takula bhoxi o matadi mua kexile o itumu, ni a budika. Muéne ua kuata o kangombe ka ulu iu ua ka jokotesa mu túbhia. O utokua uê ua u texi.
O mundu ua bhangele kima kiaiibha. Mozé ua tumina maiala ku kuata o jixibhata jâ. Mozé ua ambela, ‘Uoso ua bheza o kangombe ka ulu ua tokala kufuá.’ Kienhiki, o maiala a jibha 3.000 ja athu! Kiki ki idikisa kuma tua tokala ngó ku bheza Jihova, jinzambi jengi kana?
Makatukilu 32:1-35.
Ibhuidisu
- Mu fikula, ihi ia mu bhanga o mundu, ni mukonda diahi?
- Mukonda diahi Jihova ua dizangala, ni ihi ia bhangele Mozé kioso kia mono iexile mu bhanga o mundu?
- Ihi ia tumina Mozé ku maiala a kamúkua ku bhanga?
- Disá diahi di tu longa o musoso iú?
Ibhuidisu ia mukua
- Tanga Makatukilu 32:1-35.
Kiebhi kidikisa o disá didi, o ukexilu ua Jihova ua lungu ni kufunga o ubhezelu ua kidi ni ua makutu? (Mak. 32:4-6, 10; 1 Kol. 10:7, 11)
Mukonda diahi o Jikidistá a tokala kualuka kioso kia sola o u tonokenu kála ua ku kina mba ua kuimba? (Mak. 32:18, 19; Efe. 5:15, 16; 1 Nzuá 2:15-17)
Kiebhi kia bhana o diembu dia Levi o phangu iambote ia lungu ni ku zokela o ku iuka? (Mak. 32:25-28; Jisá. 18:25)


text:
DISÁ 10
O Ubhezelu ku Muiji Ihi?
Tundé ukulu Jihova ua mesenene kuila o muiji u kala ni kithangana kia kukala kumoxi, phala ku di suínisa mu nzumbi, ni kusuínisa o ukamba uâ ku muiji. (Matendelelu 6:6, 7) Mukonda dia kiki, o Jimbangi ja Jihova ene ni kizuua phala kubhanga o ubhezelu ku muiji
Kiki, kiene o kithangana kia kuzukama kua Jihova. ‘Zukamenu kua Nzambi, muéne n’a mi zukame ué.’ (Tiiaku 4:8) Tu beta kuijiia Jihova, kioso ki tu di longa o ídifua iê ni ima iene mu bhanga, bhu kaxi ka Bibidia. Phala kumateka o ubhezelu uê ku muiji, ua tokala ku mateka kutanga o Bibidia kumoxi mu dízui dia suína, kala o kutanga ibatulu ia Bibidia ia-nda tanga mu kiônge, mu Ukexilu ua Ukidistá ni Ukunji Uetu. Kala muthu ku muiji u tena kutanga mbandu ia kibatulu. Mu kusuka-ko oso ku muiji a zuela ia di longo mu Bibidia.
Kiki, kiene o kithangana kia ku di zukama dingi ku muiji. O mala ni ahatu, ni jitata ni tuana a suínisa o ukamba uâ kioso kia di longa o Bibidia ku muiji. Kithangana kia kusanguluka, kia kutululuka, kiene o kima kia beta kota kia tokala kubhanga ku muiji mu semana. O jitata a tokala kusola o milongi phala kuzuela ni tuana tua i tala ioso ku muiji, saí ithangana a tena kudilonga O Mulangidi ni Despertai! bhu kaxi ka kijimbuete kietu kia jw.org. Ihi i mu banza se mu tala o minangu ia mutelembe ia izunzumbia a kixana, JW Broadcasting (tv.jw.org) ni kuzuela o mbote i mua katula ku disukilu? U tena kuzuela ni tuana tuê o maka ene mu bhita nau bhu xikola, ni kiebhi kia tena kudibhana nau. Mu tena ué kuimba o mimbu ia-nda kuimba mu iônge, ni kudia kioso ki mu zubha o ubhezelu ku muiji.
O kithangana kiene mu bhanga mu kubheza Jihova kumoxi semana joso, ia-nda kuatekesa oso ku muiji kuuabhela o mak’â Nzambi, ni kutambula mabesá.
Mukonda diahi tuala ni kizuua kia ubhezelu ku muiji?
Kiebhi o jitata kia tena kubhangesa kuila o ubhezelu ku muiji, ki kala kithangana kia kusanguluka?


text:
KIBATULU KUINHI NI NAKI
O Batizu ni Ukamba uê ni Nzambi
Kiebhi o Jikidistá kia bhanga o batizu?
Ihi i ua tokala ku bhanga phala ku ku batizala?
Kiebhi o muthu kia di bhakula kua Nzambi?
Mukonda diahi o muthu a tokala ku mu batizala?
‘TALESA, menha iá! Ihi i ngi fidisa o ku ngi batizala?’ O kibhuidisu kiki, a ki bhangele ku mukalakadi ua nguvulu, mukua Etiiopia, mu hâma ia dianga ia mivu. O Kidistá Filipe, ua mu idikisa kuma Jezú uexile o Mexiia a mu kanena. O maka enhá a di longo mu Mikanda ikôla, a tula kiambote ku muxima ua diiala mukua Etiiopia, iu ua banze ku bhanga kima. Muéne ua bhingi phala ku mu batizala!—Ikalakalu 8:26-36.
2 Se ua di longo kiambote, o ibatulu ia dianga ia divulu didi, ni Jimbangi ja Jihova, nange u dibhula, ‘Ihi i fidisa o ku ngi batizala?’ Eie ua di longo kiá o kikanenu kia Bibidia, kia lungu ni muenhu ua kalelaku mu Palaízu. (Luka 23:43; Dijingunuinu 21:3, 4) Eie ua di longo ué o kidi kia lungu ni ukexilu ua madifundu, ni difukunukinu. (Ndongixi 9:5; Nzuá 5:28, 29) Nange eie uene muia kiá mu iônge ia Jimbangi ja Jihova, ua mono kiá kuma ene ala ni ubhezelu ua kidi. (Nzuá 13:35) O kia beta-kota, eie ku mateka kiá o ukamba ué ni Jihova Nzambi.
3 Kiebhi ki u tena ku londekesa kuila ua mesena ku sidivila Nzambi? Jezú uambe ku akaiedi’ê: “Enu-phe ndenu, mua ka longe jixibulu ku akua jixi joso, ni ku a batizala.” (Matesu 28:19) Jezú ua bhana o phangu, mu ku mu batizala mu menha. Muéne ka mu takuile ngó tu menha, né ngó ku mu tá tu menha ku mutué. (Matesu 3:16) O kizuelu “batizu,” kizuelu kia Ngeleku, kilombolola “kubondeka.” Kiki, o batizu ia Kidistá, a ki bhanga, mu ku bondeka o muthu koxi a menha ni ku mu zangula.
4 O batizu mu menha, o kima kia bhingi phala oso a mesena ku kala ni ukamba ni Jihova Nzambi. O batizu ilondekesa ku athu oso, o vondadi iê ia ku sidivila Nzambi. Kilondekesa ué kuila eie ua-ndala ku bhanga o vondadi ia Jihova. (Jisálamu 40:7, 8) Phala ku ku batizala, saí ima i ua tokala ku bhanga.
KUA BHINGI KUIJIIA NI KIXIKINU
5 Eie ua mateka kiá ku bhanga o kima kia dianga. Kiebhi? O kuijiia Jihova Nzambi, ni Jezú Kristu, nange mu ku di longa o Bibidia izuua ioso. (Nzuá 17:3) Maji saí dingi ima i ua tokala ku di longa. O Jikidistá a-ndala ‘kuijiia kiambote o vondadi ia Nzambi.’ (Kolose 1:9) O kuia mu iônge ia Jimbangi ja Jihova, ia-nda ku kuatekesa ku bhanga kiki. (Jihebeleu 10:24, 25) O ku bhanga kiki izuua ioso, kua-nda ku kuatekesa ku bandekesa o kuijiia kuê kua lungu ni Nzambi.
6 Mu kidi, eie ki ua bhingi ku di longa ioso iala mu Bibidia, phala ku ku batizala. O mukalakadi ua nguvulu, mukua Etiiopia ua kexile ni kuijiia, maji ua mesenene dingi kikuatekesu phala ku tendela kiambote o ibatu ia mukuá, ia Mikanda Ikôla. (Ikalakalu 8:30, 31) Kiene kimoxi ué, eie uala hanji ni ima ia vulu phala ku di longa. Mu kidi, eie nuka ua-nda suka o ku di longa ia lungu ni Nzambi. (Ndongixi 3:11) Kienhiki, ande dia ku ku batizala, eie ua tokala kuijiia o ilongesu ia dianga ia Bibidia ni ku i xikina. (Jihebeleu 5:12) O ilongesu íii, o kidi kia lungu ni ukexilu ua madifundu, o valolo dia dijina dia Nzambi, ni Utuminu uê.
7 Ki kua bhingi ngó ku kala ni kuijiia, mukonda, “o muthu-phe ua kambe o kuxikana ka tena kuuabhela Nzambi.” (Jihebeleu 11:6) O Bibidia i tu tangela kuma, saí athu mu mbanza ia Kolindo, kioso kiévu o njimbu ia Kidistá, “a xikana, anga a a batizala.” (Ikalakalu 18:8) Kiene kimoxi ué, mu ku di longa o Bibidia, eie ua-nda kala ni kixikinu kuma, ene o Maka o bhuse kua Nzambi. A-nda ku kuatekesa ué, ku kala ni kixikinu mu ikanenu ia Nzambi, ni mu kutena kua ku bhulula mu sata ia Jezú.—Josuué 23:14; Ikalakalu 4:12; 2 Timote 3:16, 17.
KUZUELA O KIDI KIA BIBIDIA KU AKUENU
8 Ki uia ni ku di longa, ni ku dimendala o kixikinu kiê, ki ua-nda tena ku bhaka o ima i uene mu di longa. (Jelemiia 20:9) Ua-nda kala ni vondadi ia ku zuelela akuenu, o maka alungu ni Nzambi, ni ikanenu iê.—2 Kolindo 4:13.
9 Eie u tena ku mateka kuzuela ni muanhu, o kidi kia Bibidia, ku jindandu jê, ku makamba mê, ku jivizinhu jê, ni makamba mê a sidivisu. Mu ku bhita thembu, eie ua-nda mesena kuboka ni Jimbangi ja Jihova. Se kiene, kana ku kala ni hele, ia kuzuela ni Mbangi ia Jihova ua mu ku longa o Bibidia. Se u londekesa kuila, uala kiá mu kitala kia kuboka inzo ni inzo, tufunga tu iiadi a kilunga, a-nda xikama ni eie, ni mesene iê.
10 Kiki-phe, eie ua-nda tena kuijiia kiambote o tufunga a Jikidistá, ene mu kuinga o kilunga kia Nzambi. (Ikalakalu 20:28; 1 Phetele 5:2, 3) Se tufunga tutu, a mona kuila eie uejiia kiambote o ilongesu ia dianga ia Bibidia, iu ua i xikina, uene mu belesela o itumu ia Nzambi, ni ua-ndala ku kala Mbangi ia Jihova, ene a-nda ku tangela kuila, eie uala kiá mu kitala kia kuboka o njimbu iambote kála muboki, ka mu batizala.
11 Lua kamúkua, nange saí ukexilu ku muenhu ué, ni ku ífua iê, i ua tokala kueha, phala ku kala muboki. Íii ia lungu ni ima i ua kexile mu bhanga mu kasuekele. Kienhiki, ande dia ku bhinga phala ku kála muboki, eie ua tokala kueha o ituxi kála, o undumbu, o uhôlua, ni ku xibha diamba.—1 Kolindo 6:9, 10; Ngalásia 5:19-21.
KU DIELA NI KU BHILUKA
12 Saí dingi ima i ua tokala ku bhanga phala ku ku batizala. O poxolo Phetele uambe: “Enu-phe dielenu,…mu vutuke kua Nzambi, o muène ituxi ienu phala a mi jimune-iu.” (Ikalakalu 3:19) O ku diela, kulombolola ku di tatela o ima i ua bhange m’okulu. O muthu ua tokala ku diela, se ua kexile ni ukexilu ua iibha, maji né muene se o muthu ua kexile mu bhanga ima iambote, ua tokala ku diela ué. Mukonda diahi? Mukonda, athu oso akua ituxi, a bhingi o muloloki ua Nzambi. (Loma 3:23; 5:12) Ande dia ku di longa o Bibidia, eie ki uejidile se iebhi o vondadi ia Nzambi. Kienhiki-phe, kiebhi ki ueji tena ku kumbidila o vondadi iê? Kua bhingi ku diela.
13 O ku diela kua bhingi ku di bhilula, mba “ku xisa ku dima” o ima ia iibha. Eie ua tokala ku bhanga dingi ima ia mukuá, o ku diela ngó ki ki soko. Ua tokala ku xisa o ukexilu uê ua iibha uokulu, ni ku mateka kiá ku bhanga o ima iambote. O ima i ua tokala ku bhanga ande dia ku ku batizala o ku diela ni ku bhiluka o ima i ua tokala ku bhanga ande dia ku ku batizala.
O KU DI BHAKULA KUÊ
14 Kuala hanji kima kia beta-kota ki ua tokala ku bhanga, ande dia ku u batizala. Eie ua tokala ku di bhakula kua Jihova Nzambi.
15 Kioso ki u di bhakula kua Jihova Nzambi mu musambu mu ubheka, eie u kanena ku bheza ngó muéne, katé ku hádia. (Matendelelu 6:15) Mukonda diahi muthu ueji mesena ku bhanga kiki? Banza o diiala ua mateka ku tangesa o muhatu. Kioso kiaia ni ku muijiia, ni ku mona o ífua iê iambote, muéne ua-nda ku mu uabhela dingi. Mu ku bhita thembu, muéne ua-nda mu bhinga mu ukaza. Mu kidi, o ukaza u bheka ikalakalu ia mukuá. Maji o ku zola, kua-nda mu bhangesa ku kazala nê.
16 Kioso ki uejiia Jihova ni ku mu zola, eie ua-nda sola ku mu sidivila sé hele, mba ku mu bheza sé dizubhilu. Muthu uoso-uoso ua mesena ku kaiela o Mona Nzambi, Jezú Kristu, ua tokala ku “jimba ku di xinganeka muène” (Marku 8:34) Tu di jimba ku di xinganeka mu dietu, mu ku dituna o ku bhanga o vondadi ietu, ni ima i tua mesena ku bhanga, i tu fidisa ku belesela Nzambi. Ande dia ku ku batizala, o kima kia tokala ku dianga ku muenhu uê, o ku bhanga o vondadi ia Jihova Nzambi.
KIEBHI KI TU TOLOLA O UÔMA UA KU LUEZA
17 A mukuá a lembua ku di bhakula kua Jihova, mukonda ala ni hele ia ku bhanga kiki. Mukonda se ene a di bhakula kála Kidistá, a-nda ku a fundisa kua Nzambi. Ene ala ni hele ia ku lueza, ni ku luualesa Jihova, kienhiki, ene a xinganeka kuma ka tokala ku di bhakula luua kua muéne.
18 Kioso ki u suluka mu zola Jihova, eie ua-nda kala ni vondadi ia ku di bhakula kua muéne, ni ku bhanga ioso phala ku kumbidila o vondadi iê. (Ndongixi 5:4) Kioso ki u di bhakula, eie ua-nda mesena “kuenda kioso kiandala Ngana [Jihova], ni ku bhanga jinga ioso ia mu uabhela kiambote muène.” (Kolose 1:10) Mukonda dia henda iê kua Nzambi, eie ua-nda mona kuila ki kia bhonzo ku bhanga o vondadi iê. Sé phata, ua-nda xikina mu kisoneku kia poxolo Nzuá kiambe kuma: ‘O henda ia kuzola Nzambi ienhi’íi, o ku kumbidila o ijila iê. O ijila iê-phe ki ia bhonzo ku i kumbidila.’—1 Nzuá 5:3.
19 Eie ku bhingi ku kala muthu uaiuka, phala ku di bhakula kua Nzambi. Jihova uejiia kuebhi ku u sukila, muéne ka bhingi o ima ki u tena ku i bhanga. (Jisálamu 103:14) Muéne ua mesena kuila eie ue-nda kiambote, muéne u kolokotesa ni u ku kuatekesa. (Izaia 41:10) Xikina kuila, se u dielela kua Jihova, ni muxima uoso, muéne ua-nda ‘iukisa o njila jê joso.’—Jisabhu 3:5, 6.
IDIKISA O KU DI BHAKULA KUÊ MU BATIZU
20 Mu ku xinganeka mu ima i tua di longo kiá, i tena ku ku kuatekesa ku di bhakula kua Jihova, mu musambu. Athu a zolo Nzambi, a tokala ué ‘ku fisala ku athu, n’a bhuluke.’ (Loma 10:10) Kiebhi ki u tena ku bhanga kiki?
21 Zuela ku kafunga uala ku pholo mu kilunga mu ua tokala, kuila eie ua mesena kiá ku ku batizala. Muéne ua-nda bhinga o tufunga tua kilunga, na bhitulule ni eie o ilongesu ia dianga ia Bibidia. Se o tufunga iá, a mona kuila eie uala kia mu kitala, a-nda kuambela kuila a-nda ku batizala mu kiônge kia-nda kuíza.* Mu iônge ienii, ene mu bhana diskursu dia lungu ni kijimbuluilu dia batizu. O mulongi-phe, u bhinga ió a-nda ku a batizala, na tambuijile o ibhuidisu iiadi mu ukexilu ua ku ‘fisala ku athu’ o kixikinu kiâ.
22 O batizu, ilondekesa kuila o muthu ua di bhakula kua Nzambi, iu ua kituka Mbangi ia Jihova. O ió a-nda ku a batizala, a a bondeka mu menha, ni a a zangulula phala kuidikisa ku athu oso kuila, a di bhakula kua Jihova.
IHI IJIMBULULA O BATIZU IÊ
23 Jezú uambe kuma o maxibulu mê, a tokalele ku a batizala “mu dijina dia Tata, ni dia Mona, ni dia Nzumbi Ikôla.” (Matesu 28:19) Kiki, kilombolola kuma o muthu a-nda mu batizala, ua xikina o ungana ua Jihova Nzambi ni Jezú Kristu. (Jisálamu 83:18; Matesu 28:18) Muéne u xikina ué, mu ibhangelu ia nzumbi ikôla, kála o nguzu ionene ia Nzambi.—Ngalásia 5:22, 23; 2 Phetele 1:21.
24 Kienhiki, o batizu ki ku bondeka ngó mu menha. Maji kilombolola kima kia beta-kota. O ku bondeka mu menha, kilombolola kuila o muthu ua xisa o ukexilu uê uokulu. O ku zangulula mu menha, kilombolola kuila kindala eie, uala kiá mu kitala phala ku bhanga o vondadi ia Nzambi. Ua tokala ku di lembalala kuma, eie ua di bhakula kua Jihova Nzambi, ki ku kikalakalu, mba ku athu, mba ku kisangela. O ku di bhakula kuê, ni batizu, o dimatekenu dia ukamba uê ni Nzambi—o ukamba uê ua kazola ni muéne.—Jisálamu 25:14.
25 O batizu ki ku bhuluka kana. O poxolo Phaulu ua soneka: “Tutumbenu ni ujitu uoso ni uôma, phala mu mone o kubhuluka.” (Filipe 2:12) O batizu o dimatekenu ngó. Kua kambe hanji kibhuidisu phala ku ki tambuijila, kiebhi ki ngi tena ku kolokota mu henda ia Nzambi? O kibatulu kietu kia sukina-ku, kia-nda tambuijila o kibhuidisu kiki.
IHI I LONGA O BIBIDIA
- O batizu ia Kidistá mu menha, i bhinga kuila o muthu a mu bondeka mu menha, ki ku mu tá ngó tu menha ku mutué.—Matesu 3:16.
- O ima i diangela ku batizu, o kuijiia kua kidi, ku londekesa o kixikinu, o ku diela o ituxi, o ku bhiluka, ni ku di bhakula kua Nzambi.—Nzuá 17:3; Ikalakalu 3:19; 18:8.
- Mu ku di bhakula kua Jihova, eie ua tokala ku di jimba mu ku di xinganeka, kála kia bhangele athu m’okulu phala ku kaiela Jezú.—Marku 8:34.
- O batizu ilombolola ku xisa o ima iokulu, ni ku kala mu kitala phala ku bhanga o vondadi ia Nzambi.—1 Phetele 4:2.
* O batizu a i bhanga mu iônge ionene, ni mu iônge ia dikota ku mivu ioso, ku Jimbangi ja Jihova.
Ibhuidisu
1. Mukonda diahi o mukalakadi ua nguvulu, mukua Etiiopia, ua bhingile ku mu batizala?
2. Mukonda diahi eie ua tokala ku banza mu batizu?
3. (a) Ihi ia tumina Jezú ku akaiedi’ê? (b) Kiebhi kia batizala mu menha?
4. Ihi ilondekesa o batizu mu menha?
5. (a) Kima kiahi kia dianga ki ua tokala ku bhanga phala ku ku batizala? (b) Mukonda diahi o iônge ia jikidistá i kuatekesa?
6. Kuijiia kuahi kua Bibidia ku ua tokala ku kala na-ku phala ku ku batizala?
7. O ku di longa o Bibidia ia tokala ku ku bhanga ihi?
8. Ihi ia-nda ku bhangesa ku zuelela akuenu ia lungu ni ima i uene mu di longa?
9, 10. (a) A nanhi u ua tokala ku mateka kuzuela nau o kidi kia Bibidia ki ua mu di longa? b) Ihi i ua tokala ku bhanga se ua mesena kuboka ni Jimbangi ja Jihova?
11. A mukuá a tokala ku bhanga ihi phala ku kala aboki?
12. Mukonda diahi kua bhingi ku diela?
13. O ku bhiluka ihi?
14. Kima kiahi kia beta-kota ki ua tokala ku bhanga ande dia ku u batizala?
15, 16. Ihi ijimbulula o ku di bhakula kua Nzambi, ni ihi i bhangesa o muthu ku bhanga kiki?
17. Mukonda diahi saí athu a kala ni hele ia ku di bhakula kua Nzambi?
18. Ihi ia-nda ku bhangesa ku di bhakula kua Jihova?
19. Mukonda diahi eie, ku tokala ku kala ni hele ia ku di bhakula kua Nzambi?
20. Mukonda diahi o ku di bhakula kua Jihova ki kima kia ku sueka?
21, 22. Kiebhi ki u tena ku ‘fisala ku athu’ o kixikinu kiê?
23. Ihi ilombolola o batizu “mu dijina dia Tata, dia Mona, ni dia Nzumbi Ikôla”?
24, 25. (a) O batizu ilombolola ihi? (b) Kibhuidisu kiahi kia tokala ku ki tambuijila?


text:
KIBANDEKESU
“Muenhu” ni “Nzumbi”—Mu Kidi o Izuelu Íii Ijimbulula Ihi?
IHI i u banza kioso ki uivua o kizuelu “muenhu” ni “nzumbi”? Athu a vulu, kioso kivua o izuelu íii, a xikina kuma tuala ni nzumbi moxi dietu ki ifú. Ene a banza kuila kioso kifuá o muthu, o nzumbi i tunda, ki ifú. Mukonda dia ilongesu íii, ku di muangana mu ngongo, athu a vulu a diuana kioso kia di longa kuila o milongi íii, ki iala mu Bibidia. Kála ki longa o Maka a Nzambi, o muenhu ni nzumbi ihi?
O “MUENHU” KIEBHI KIA U JIMBULULA MU BIBIDIA?
Kia dianga, tu di longe ia lungu ni muenhu. Nange eie, u di lembalala kuma o Bibidia a isoneka mu Hebalaiku ni mu Ngeleku iokulu. Kioso o asoneki a Bibidia a soneka ia lungu ni muenhu, a isoneka mu kizuelu kia Hebalaiku ne′phesh mba mu kizuelu kia Ngeleku psy·khe′. O izuelu iiadi íii, i moneka 800 ia ji veji mu Mikanda Ikôla, mu Tradução do Novo Mundo, a isoneka “muenhu.” Kioso ki u tanga mu Bibidia o kizuelu kiki “muenhu” mba “mienhu” kia mu londekesa (1) athu, (2) iama, mba (3) muenhu ua muthu, mba ua kiama. Tu tange ibatu ia mikanda ikôla mu tu sanga o maukexilu atatu iá.
Athu. “Mu izuua ia Noué,…athu, kavulu, nake ngó dia mienhu, anga a bhuluka ku menha.” (1 Phetele 3:20) Mu velusu íii o kizuelu “mienhu” kilondekesa athu—Noué, ni muhatu uê, ni an’ê kitatu, ni jimbalakaji jê. O divulu dia Makatukilu 16:16, i tanga o ilongesu ia bhana ku akua Izalaiele, ia lungu ni ku bonga o maná. A ambela: ‘Nonenu-ku,…kala kia soko mienhu iala-nâ m’onzo; muthu ni muthu nganza, oso kiá a mu kala mu balaka iê.’ Kiki-phe, o maná akexile ku i bhana i soka phala athu oso ku muiji. O ibatu ia mukuá ia Bibidia ilondekesa kuila o “muenhu mba “mienhu” ia lungu ni muthu mba athu, tu i sanga mu divulu dia Dimatekenu 46:18; Josuué 11:11; Ikalakalu 27:37; Loma 13:1.
Iama. O kizuelu kia Bibidia kia lungu ni ibhangelu, kiambe kiki: “Nzambi anga u zuela, uixi: Mu menha mu sokoloke ndumba ia iama ia muenhu, ni jinjila ji bhita bhulu mu dinga-ni-dinga. Nzambi anga u zuela, uixi: Ku mavu ku sokoloke jixitu ja muenhu ku idifua-idifua, ni ibhaku, ni ibamba i zanzala bhoxi, ni iama ia kanga, ku idifua-idifua; anga ki di bhanga kienhiki.” (Dimatekenu 1:20, 24) Mu jivelusu jiji, o jimbiji, ni iama ia bhata, ni ia kanga, ioso a ixana—“mienhu.” Mu divulu dia Dimatekenu 9:10; Izekiiele 47:9; ni Dialuilu 31:28, o jinjila ni iama ia mukuá, a ixana ué mienhu.
O muenhu muthu. Mu kithangana kia mukuá, o kizuelu “muenhu” kilombolola, o muenhu ua muthu. Jihova uambela Mozé kuma: “Oso endele ku ku bua o muenhu ué, afu kiá.” (Makatukilu 4:19) Ihi ia kexile mu tomba o jinguma ja Mozé? Ene a mesenene ku jibha Mozé. Ande dia ku bhita o kizulukutu kiki, mu kithangana kia ku vuala Bejamí, Lakele o muenhu ua kexile mu tunda “kufua kua mu iza.” (Dimatekenu 35:16-19) Mu kithangana kieniókio, Lakele uafú. Xinganeka ué mu kizuelu kiambe Jezú: “Eme ngi mubidi uambote. O mubidi uambote, u bhana o muenhu uê bhu kididi kia jimbudi jê.” (Nzuá 10:11) Jezú ua bhana o muenhu ué, bhu kididi kia athu’oso. Mu velusu íii ia Bibidia, o kizuelu “muenhu” kilondekesa, muenhu ua muthu. Eie ua-nda sanga dingi phangu ia ilombuelelu ia kizuelu “muenhu” mu madivulu a 1 Jisobha 17:17-23; Matesu 10:39; Nzuá 15:13; ni Ikalakalu 20:10.
Se u di longa kiambote o Maka a Nzambi, ua-nda mona kuma ki bhuala kididi mu Bibidia ioso mu u sanga “sé dizubhilu” mba “kua kalelaku” kia lungu ni kizuelu “muenhu.” Mu veji dia kiki, o Mikanda Ikôla, iamba kuila o muenhu muthu, ufuá. (Izekiiele 18:4, 20).
O “NZUMBI IHI”?
Ndoko tu di longe ihi i zuela o Bibidia, ia lungu ni kizuelu “nzumbi.” Saí athu a banza kuila o “nzumbi” kiene kimoxi ni “muenhu.” Maji ki kiene kimoxi. O Bibidia i longa kuila o “nzumbi” ni “muenhu” ki kima kia difu. Mu ukexilu uahi?
O asoneki a Bibidia, a soneka o kizuelu ru′ach mu Hebalaiku mba pneu′ma mu Ngeleku, kioso kia soneka ia lungu ni “nzumbi.” Maji o Mikanda Ikôla i tanga o ijimbuluilu ia izuelu íii. Mu divulu dia Jisálamu 104:29 diamba: ‘Se u sueka o pholo ié, Jihova, ua a tambula o nzumbi [ru′ach], afua; kindala a vutuka ku mavu.’ O divulu dia Tiiaku 2:26 diamba kuila: “o mukutu, se ua di kalela sè nzumbi [ pneu′ma], uafu.” Mu jivelusu jiji, o “nzumbi” kima ki bhana o muenhu ku muthu. Sé muthu u kamba o nzumbi ku mukutu, ufuá. Kiki kilombolola kuila, o kizuelu ru′ach ka ki soneke ngó “nzumbi,” maji a ki soneka ué kála nguzu mba “muha ua muenhu.” Mu kifika, mu izuua ia Noué, Nzambi uambe ia lungu ni Dilúvio: “Eme nga-nda kulundulula dilúvio dia menha mu ngongo, phala ku buidisa o xitu ioso iala ni muenhu [ru′ach] bhoxi dia diulu.” (Dimatekenu 6:17; 7:15, 22) Kiki-phe o “nzumbi” o muha ua muenhu, mba nguzu ia muenhu i bhangesa athu, ni iama ioso ku bhuima.
O muenhu ni nzumbi ki ia difu. O mukutu ua tokala u kala ni nzumbi kála o mutelembe, phala ku xika—u bhinga o nguzu ia mukengeji. Xinganeka o mutelembe u xika ni jipilha. Ki u ta-mu o jipilha phala ku xika, o nguzu iala mu jipilha i xikisa o mutelembe. Sé o jipilha, o mutelembe ki u tena ku xika. Kia difuangana ué ni mutelembe u xika ni nguzu ia mukengeji, ki u katula o ngoji ku nguzu ia mukengeji. Kiene kimoxi ué o nzumbi, o nguzu mba o muha, u bhana o muenhu ku mukutu uetu. Kála o nguzu ia mukengeji, o nzumbi ki iala ni kutena kua kuívua, mba ku banza. Iene nguzu, maji ki muthu. Maji sé o nguzu íii mba o muha ua muenhu, ‘kindala u bhiluka mavu a fuá’ kála kiambe o mukua jisalamu.
Ia lungu ni ufuilu, o divulu dia Ndongixi 12:7, dizuela: “O fufuta [ua mukutu uê] ni i vutukila ku mavu kala ki ia kexile, o nzumbi anga i vutukila kua Nzambi ua i bhele.” Kioso o nzumbi, mba o muha ua muenhu u tunda, o mukutu ufuá, inga u vutuka ku ua tundu—ku mavu. Kiene kimoxi ué, o nguzu mba o muha ua muenhu u vutuka kua—Nzambi. (Jobe 34:14, 15; Jisálamu 36:9) Kiki, ki kilombolola kuila, o muha ua muenhu u banda ku diulu. Maji kilombolola kuila o muthu uafú, o muenhu uê uala bhu maku dia Jihova Nzambi. Kienhiki o muthu uafú, u tena ku vutuka ngó ku muenhu, mu kutena kua Nzambi.
Kuijiia kuma Nzambi ua-nda bheka dingi ku muenhu oso “ala mu jimbila” ki tu sangulukisa! (Nzuá 5:28, 29) Mu kithangana kieniókio kia difukunukinu, oso afú, Jihova ua-nda ku a bheka dingi ku muenhu, mu ku a bhana dingi o nzumbi, mba o muha ua muenhu. Kiki kia-nda kala kizuua kia kisangusangu!
Se ua mesena dingi kuijiia kima kia lungu ni “muenhu” mba “nzumbi” kála kia kijimbulula mu Bibidia, tanga o kadivulu, O Que Acontece Conosco Quando Morremos? Ni mu divulu, Raciocínios à Base das Escrituras, mu jimbandu ja 142-6, a di bhange ku Jimbangi ja Jihova.


text:
Enu mu Xikina Kuila o Ubhezelu Uenu Uene Ngó ua Kidi?
Oso a sota ku bheza mu kidi, a tokala ku banza kuila o ngeleja iâ ia solo, iene ia xikina kua Nzambi ni kua Jezú. Se ki kiene, Mukonda diahi a solo o ngeleja iâ?
Jezú ka kexile mu xikinine mu kibanzelu kia kuila kuala ngeleja javulu mba njila javulu j’endesa ku muenhu.
Mu veji dia kiki, muene uambe: ‘O dibhitu-phe dia tolo, ni njila iofele, iia ku muenhu; athu a kidi, a sanga.’ (Matesu 7: O Jimbangi ja Jihova a xikina kuila a sange o kikoka mba o njila. Se ki kiene, ene eji sota kiá ngeleja iéngi.
DI LONGE DINGI
NJIMBU IAMBOTE IA NZAMBI!
Iebhi o Njimbu Iambote ia Lungu ni Jingeleja?
O kuila saí kizuua o athu a-nda kala kumoxi mu ku bheza ngó o Nzambi ia kidi?


text:
Iebhi o Vondadi ia Nzambi?
Nzambi ua mesena kuila tu kala ni paze, ni ku zediua mu palaízu mu ixi hádia ni hádia!
Eie u tena ku diuana, ‘kiebhi kiki kia-nda bhita?’ O Bibidia i tanga kuila o Utuminu ua Nzambi, ua-nda bhanga kiki, ua-nda bhangesa kuma o vondadi ia Nzambi, o athu oso a di longa ia lungu ni Utuminu, ni vondadi iê phala etu.
Nzambi ua mesena kuila, tu katule mbote.
Kala o tata iambote u mesena o mbote phala o tuana tuê, o Tata ietu ia diulu ua mesena kuila, tu kale ni kuzediua ku nangenena. (Izaia 48:17, 18) Muéne ua kanena kuila “uoso-phe u bhanga o vondadi ia Nzambi, ió muéne o muthu u nangenena.”
Nzambi ua mesena kuila, tu e-nda mu jinjila jê.
O Bibidia i zuela kuila o Mubhangi uetu, ‘u tu longesa kioso kiene o jinjila jê’ mukonda dia kiki, tu tena ‘kuenda mu ikoka iê.’ (Izaia 2:2, 3) Muéne uene mu kuongeka “o mundu uê uangene mu dijina diê” phala ku ijidisa o dijina diê mu ixi ioso.
Nzambi ua mesena kuila, tu diongeka phala tu mu bheze
Mu veji dia kumuangununa o athu, o ubhezelu ua kidi ua Jihova, uongeka mu henda ia kidi. (Nzuá 13:35) Lelu, nanhi uene mu longa ku athu bhu ididi ioso, kusidivila kumoxi Nzambi? Tua mesena kuila eie uijiia o maka enhá, bhu kaxi ka kadivulu kaka.